ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜ΄

Παρασκευή 20 Ιουνίου 2025

Αθήνα, σήμερα στις 20 Ιουνίου 2025, ημέρα Παρασκευή και ώρα 10.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-6-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΛΘ΄ συνεδριάσεώς του, της Πέμπτης 19 Ιουνίου 2025 σε ό,τι αφορά την ψήφιση στο σύνολο του σχεδίου νόμου: «Ενίσχυση της δημοσιότητας και της διαφάνειας στον έντυπο και ηλεκτρονικό Τύπο - Τροποποιήσεις ν. 5005/2022 και ν. 3548/2007 και λοιπές διατάξεις»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Μιλτιάδη (Μίλτο) Ζαμπάρα, Βουλευτή Αιτωλοακαρνανίας, τα ακόλουθα:

Ο Βουλευτής Λακωνίας της K.O. «ΝΕΑ ΔΗΜΟΚΡΑΤΙΑ» κ. Νεοκλής Κρητικός κατέθεσε αναφορά προς τον Υπουργό Αγροτικής Ανάπτυξης και Τροφίμων με την οποία ο Δήμαρχος Μονεμβασίας επισημαίνει την «άδικη» και «λανθασμένη» εξαίρεση της Λακωνίας από το Μέτρο 23, αναφορικά με την καλλιέργεια σύκων και ζητά να δοθεί η δυνατότητα και σε αυτούς να υποβάλουν αιτήσεις έκτακτης προσωρινής στήριξης.

Ο Βουλευτής Πέλλας της K.O. «ΝΕΑ ΔΗΜΟΚΡΑΤΙΑ» κ. Γεώργιος Καρασμάνης κατέθεσε αναφορά προς την Υπουργό Εργασίας και Κοινωνικής Ασφάλισης, με την οποία πολίτες των Γιαννιτσών του Νομού Πέλλας εκφράζουν τη διαμαρτυρία τους για την εγκατάλειψη 42 Εργατικών Κατοικιών στο Αρχοντικό Γιαννιτσών και ζητούν ενημέρωση σχετικά με την πορεία αποπεράτωσης των έργων.

Ο Βουλευτής Ηρακλείου της K.O. «ΝΕΑ ΔΗΜΟΚΡΑΤΙΑ» κ. Ελευθέριος Αυγενάκης κατέθεσε αναφορά προς τους Υπουργούς Εσωτερικών και Πολιτισμού, με την οποία η Παγκρήτια Ένωση Πτυχιούχων Αρχαιοφυλάκων, με επιστολή της τονίζει ότι τα τελευταία δυόμισι χρόνια, οι πτυχιούχοι αρχαιοφύλακες ανέμεναν την έκδοση της προκήρυξης, αλλά η αλλαγή του επιπέδου στην ξένη γλώσσα στερεί από αρκετούς υποψηφίους τη δυνατότητα να συμμετέχουν στην πλήρωση των τριακοσίων εξήντα θέσεων Ημερήσιων Φυλάκων Αρχαιοτήτων, αριθμός δυσανάλογος επί του συνόλου των τετρακοσίων πενήντα θέσεων και αιτείται απαντήσεων.

Ο Βουλευτής Ιωαννίνων της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Ιωάννης Τσίμαρης κατέθεσε αναφορά προς τον Υπουργό Κλιματικής Κρίσης και Πολιτικής Προστασίας, με την οποία η Ένωση Υπαλλήλων Πυροσβεστικού Σώματος Περιφέρειας Ηπείρου, με επιστολή της καταγγέλλει την αποδυνάμωση των πυροσβεστικών υπηρεσιών στην Ήπειρο και αιτείται την επίλυση του προβλήματος.

Ο Βουλευτής Δράμας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Αναστάσιος (Τάσος) Νικολαΐδης κατέθεσε αναφορά προς τον Υπουργό Εθνικής Οικονομίας και Οικονομικών, με την οποία ο Δικηγορικός Σύλλογος Δράμας, με επιστολή του ενημερώνει ότι ο σχεδιασμός της ΑΑΔΕ για κεντρικοποίηση των ΔΟΥ καταργεί και υποβαθμίζει τις φορολογικές υπηρεσίες της χώρας και αιτείται απάντησης.

Οι Βουλευτές της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» Β2΄ Δυτικού Τομέα Αθηνών κ. Ειρήνη (Ρένα) Δούρου και Αχαΐας κ. Ανδρέας Παναγιωτόπουλος κατέθεσαν αναφορά προς τον Υπουργό Υγείας, με την οποία το Σωματείο Εργαζομένων του Νοσοκομείου Ευαγγελισμός ζητά τη στελέχωσή του με το απαραίτητο προσωπικό για την ασφαλή και απρόσκοπτη λειτουργία όλων των χειρουργικών αιθουσών, ώστε να σταματήσει το απαράδεκτο και παράνομο καθεστώς της διπλοβάρδιας.

Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Α΄ Θεσσαλονίκης κ. Ιωάννης Δελής και Β΄ Θεσσαλονίκης κ. Λεωνίδας Στολτίδης κατέθεσαν αναφορά προς τον Υπουργό Αγροτικής Ανάπτυξης και Τροφίμων, με την οποία οι Αγροτικοί Σύλλογοι Βύσσας, Κυπρίνου - Δόξας, Ορεστιάδας και Τριγώνου του Nομού Έβρου, με δελτίο Τύπου καταγγέλλουν την αδικία σε βάρος των πληγέντων κτηνοτρόφων από την ευλογιά των προβάτων και ζητούν την άμεση καταβολή των συνδεδεμένων ενισχύσεων, ώστε να αποκατασταθούν άμεσα οι ζημιές που υπέστησαν.

Ο Βουλευτής Α΄ Ανατολικής Αττικής της Κ.Ο. «ΝΙΚΗ» κ. Τάσος Οικονομόπουλος κατέθεσε αναφορά προς τον Υπουργό Εθνικής Άμυνας, με την οποία το Πανελλήνιο Σωματείο Ελλήνων Στρατιωτικών ενημερώνει σχετικά με προσπάθεια φίμωσης και στοχοποίησης εκπροσώπων των στρατιωτικών τόσο από θεσμικούς όσο και εξωθεσμικούς παράγοντες και αιτείται απάντησης.

Η Ανεξάρτητη Βουλευτής Βοιωτίας κ. Παναγιού (Γιώτα) Πούλου κατέθεσε αναφορά προς τον Υπουργό Υγείας, με την οποία η Ένωση Νοσοκομειακών Ιατρών Βοιωτίας, ο Σύλλογος Εργαζομένων Γενικού Νοσοκομείου Λιβαδειάς και το Σωματείο Εργαζομένων Γενικού Νοσοκομείου Θήβας ενημερώνουν ότι η κατάσταση που επικρατεί στις δύο παθολογικές κλινικές και στα ΤΕΠ του Νομού Βοιωτίας είναι απελπιστική και αιτείται απάντησης.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 23 Ιουνίου του 2025.

Α. Επίκαιρες Ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1059/11-6-2025 επίκαιρη ερώτηση του Βουλευτή Α΄ Θεσσαλονίκης της Κ.Ο. «ΝΕΑ ΔΗΜΟΚΡΑΤΙΑ» κ. Ευστράτιου Σιμόπουλου προς τον Υπουργό Εθνικής Οικονομίας και Οικονομικών, με θέμα: «Λειτουργία Φορέα Απόκτησης Επαναμίσθωσης και αύξηση ακατάσχετου τραπεζικού λογαριασμού για χρέη στις τράπεζες».

2. Η με αριθμό 1050/10-6-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παύλου Χρηστίδη προς την Υπουργό Εργασίας και Κοινωνικής Ασφάλισης, με θέμα: «Πλήρης αποτυχία της Κυβέρνησης η Εταιρεία Ακινήτων ΕΦΚΑ».

3. Η με αριθμό 1055/10-6-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειου Κόκκαλη προς τον Υπουργό Εθνικής Οικονομίας και Οικονομικών, με θέμα: «Η υπαγωγή του ΟΠΕΚΕΠΕ στην ΑΑΔΕ προϋποθέτει και απαιτεί την πιστή τήρηση του κανονιστικού πλαισίου που διέπει τους Οργανισμούς Πληρωμών των ενωσιακών επιδοτήσεων της Κοινής Αγροτικής Πολιτικής».

4. Η με αριθμό 1069/16-6-2025 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Ναυτιλίας και Νησιωτικής Πολιτικής, με θέμα: «Για τα τέλη ελλιμενισμού που επιβάλλονται στους βιοπαλαιστές ψαράδες στο λιμάνι του Ηρακλείου».

5. Η με αριθμό 1057/10-6-2025 επίκαιρη ερώτηση του Βουλευτή Σερρών της Κ.Ο. «ΕΛΛΗΝΙΚΗ ΛΥΣΗ» κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων, με θέμα: «Προβλήματα που δημιουργούνται από τη λειτουργία του Ελαιοκομικού Μητρώου».

6. Η με αριθμό 1073/16-6-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Περιβάλλοντος και Ενέργειας, με θέμα: «Αδειοδότηση βιομηχανικών αιολικών σταθμών στα Κύθηρα εντός προστατευόμενων περιοχών Natura 2000 και χωρίς ολοκλήρωση της Ειδικής Περιβαλλοντικής Μελέτης».

7. Η με αριθμό 1082/16-6-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εξωτερικών με θέμα: «Η στάση της Ελληνικής Κυβέρνησης έναντι των παραβιάσεων του διεθνούς δικαίου από το Ισραήλ».

8. Η με αριθμό 1049/6-6-2025 επίκαιρη ερώτηση της Ανεξάρτητης Βουλευτού Β3΄ Νοτίου Τομέα Αθηνών κ. Ραλλίας Χρηστίδου προς τον Υπουργό Ανάπτυξης, με θέμα: «Η πορεία των έργων του Εllinikon Project και οι ενέργειες των επενδυτών πλήττουν το δημόσιο συμφέρον και υποβαθμίζουν ριζικά την ποιότητα ζωής των κατοίκων της Νότιας Αθήνας».

9. Η με αριθμό 1056/10-6-2025 επίκαιρη ερώτηση του Ανεξάρτητου Βουλευτή Β΄ Θεσσαλονίκης κ. Νικόλαου Παπαδόπουλου προς την Υπουργό Πολιτισμού, με θέμα: «Η συστηματική αμαύρωση των ιστορικών μνημείων της Ελλάδος».

Β. Επίκαιρες Ερωτήσεις δεύτερου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1060/11-6-2025 επίκαιρη ερώτηση του Βουλευτή Λάρισας της Κ.Ο. «ΝΕΑ ΔΗΜΟΚΡΑΤΙΑ» κ. Μάξιμου Χαρακόπουλου προς τον Υπουργό Περιβάλλοντος και Ενέργειας, με θέμα: «Δώστε δεύτερη ευκαιρία για το αγροτικό ρεύμα».

2. Η με αριθμό 1052/10-6-2025 επίκαιρη ερώτηση του Βουλευτή Ηλείας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς τον Υπουργό Υποδομών και Μεταφορών, με θέμα: «Επικίνδυνη επιβάρυνση του οδικού δικτύου της Αμαλιάδας από την έλλειψη περιμετρικού δρόμου σύνδεσης της πόλης με τον οδικό άξονα ‘‘Πάτρα- Πύργος’’».

3. Η με αριθμό 1063/13-6-2025 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Θολός ορίζοντας για το αεροδρόμιο Καστελλίου. Εκτός χρονοδιαγράμματος η υλοποίησή του».

4. Η με αριθμό 1070/16-6-2025 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Αφροδίτης Κτενά προς την Υπουργό Παιδείας, Θρησκευμάτων και Αθλητισμού, με θέμα: «Για τις αλλαγές στο Πρόγραμμα Σπουδών της Ιατρικής Σχολής του Πανεπιστημίου Ιωαννίνων».

5. Η με αριθμό 1058/10-6-2025 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Εσωτερικών, με θέμα: «Ανάγκη αναβάθμισης του χερσαίου συνοριακού σταθμού Κήπων στον Ν. Έβρου».

6. Η με αριθμό 1077/16-6-2025 επίκαιρη ερώτηση του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτση προς τον Υπουργό Εθνικής Οικονομίας και Οικονομικών, με θέμα: «Θα ανακατευθύνει η Κυβέρνηση πόρους από το Ταμείο Ανάκαμψης και Ανθεκτικότητας στην αμυντική βιομηχανία και τους εξοπλισμούς;».

7. Η με αριθμό 1083/16-6-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Περιβάλλοντος και Ενέργειας, με θέμα: «Η συνεχιζόμενη συσκότιση των διασυνδέσεων της ‘‘Ομάδας Αλήθειας’’ με το κυβερνών κόμμα και με ιδιωτικές εταιρείες που φέρεται να εισπράττουν δημόσιο χρήμα».

8. Η με αριθμό 1053/10-6-2025 επίκαιρη ερώτηση της Βουλευτού Α΄ Θεσσαλονίκης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ουρανίας Θρασκιά προς τον Υπουργό Υγείας, με θέμα: «Σχετικά με τη δημιουργία Υπηρεσίας Ψυχολόγων στο Εθνικό Σύστημα Υγείας».

9. Η με αριθμό 1064/13-6-2025 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς τον Υπουργό Εθνικής Οικονομίας και Οικονομικών, με θέμα: «Ανατροπή στην ενίσχυση του φορέα απόκτησης και επαναμίσθωσης ακινήτων. Οι Τράπεζες ‘‘άδειασαν’’ την Κυβέρνηση».

10. Η με αριθμό 1071/16-6-2025 επίκαιρη ερώτηση της Βουλευτού Λέσβου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Μαρίας Κομνηνάκα προς τον Υπουργό Υποδομών και Μεταφορών, με θέμα: «Σοβαρές ελλείψεις ασφαλείας στον Νέο οδικό άξονα Καλλονής-Σιγρίου».

11. Η με αριθμό 1061/11-6-2025 επίκαιρη ερώτηση του Βουλευτή Ημαθίας της Κ.Ο. «ΕΛΛΗΝΙΚΗ ΛΥΣΗ» κ. Βασίλειου Κοτίδη προς τον Υπουργό Αγροτικής Ανάπτυξης και Τροφίμων, με θέμα: «Μη καταβολή αποζημιώσεων στους πληγέντες αγροτοπαραγωγούς της Ημαθίας και της Πέλλας λόγω καταστροφών από έντονα καιρικά φαινόμενα βροχοπτώσεων του Αυγούστου του 2024, με άγνωστο το αν θα συμπεριληφθούν οι πληγείσες καλλιέργειες ροδάκινων στις σχετικές προβλεπόμενες αποζημιώσεις από το Μέτρο 23».

12. Η με αριθμό 1084/16-6-2025 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς την Υπουργό Παιδείας, Θρησκευμάτων και Αθλητισμού, με θέμα: «Οι συνθήκες λειτουργίας της Βιβλιοθήκης του Αριστοτελείου Πανεπιστημίου Θεσσαλονίκης».

13. Η με αριθμό 1067/16-6-2025 επίκαιρη ερώτηση της Βουλευτού Λακωνίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Παναγιώτας Γρηγοράκου προς τον Υπουργό Αγροτικής Ανάπτυξης και Τροφίμων, με θέμα: «Αδικαιολόγητη εξαίρεση των συκοπαραγωγών της Λακωνίας από το Μέτρο 23».

14. Η με αριθμό 1065/13-6-2025 επίκαιρη ερώτηση της Βουλευτού Κοζάνης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Καλλιόπης Βέττα προς τον Υπουργό Περιβάλλοντος και Ενέργειας, με θέμα: «Προτίθεται η Κυβέρνηση να αναθεωρήσει το χρονοδιάγραμμα απόσυρσης των λιγνιτικών μονάδων, ειδικά της Πτολεμαΐδας V, όπως επισημαίνει το Τεχνικό Επιμελητήριο Ελλάδος, η διεθνής πραγματικότητα και η ενεργειακή ανεξαρτησία της χώρας;».

15. Η με αριθμό 1075/16-6-2025 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Αφροδίτης Κτενά προς την Υπουργό Παιδείας, Θρησκευμάτων και Αθλητισμού, με θέμα: «Για το επίδομα βιβλιοθήκης των μελών Διδακτικού Επιστημονικού Προσωπικού».

16. Η με αριθμό 1068/16-6-2025 επίκαιρη ερώτηση της Βουλευτού Β1΄ Βορείου Τομέα Αθηνών της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ» κ. Ελένης-Μαρίας Αποστολάκη προς τον Υπουργό Εθνικής Οικονομίας και Οικονομικών, με θέμα: «Στρεβλώσεις και αισχροκέρδεια στην τραπεζική αγορά, χωρίς αποτέλεσμα οι παρεμβάσεις της Κυβέρνησης».

17. Η με αριθμό 1066/13-6-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειου Κόκκαλη προς τον Υπουργό Ανάπτυξης, με θέμα: «Βάλτωσε το Ερευνώ-Καινοτομώ».

18. Η με αριθμό 1078/16-6-2025 επίκαιρη ερώτηση της Βουλευτού Β3΄ Νότιου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ασημίνας Διγενή προς τον Υπουργό Εσωτερικών, με θέμα: «Να παρθούν όλα τα αναγκαία μέτρα για την ασφαλή λειτουργία του Ειδικού Γυμνασίου και Λυκείου Αθηνών και να καλύπτει πλήρως τις ανάγκες του μαθητικού πληθυσμού».

19. Η με αριθμό 1076/16-6-2025 επίκαιρη ερώτηση του Βουλευτή Ροδόπης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Άδικος και αναίτιος αποκλεισμός από το Μέτρο 23 των καπνοπαραγωγών της Ροδόπης. Υπαγωγή τους σε χρηματοδοτικά εργαλεία για αποζημιώσεις μετά από πιστοποίηση ζημιών από θεομηνίες, έκτακτα γεγονότα και δυσμενείς καιρικές συνθήκες της Π.Ε. Ροδόπης κατά την περίοδο από 1-8-2024 έως 31-12-2024».

20. Η με αριθμό 1079/16-6-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Απουσία ενημέρωσης, αδυναμία αντιμετώπισης των κρουσμάτων ευλογιάς και καθυστέρηση της προκήρυξης του νέου Μέτρου 5.2 αφανίζουν την ελληνική κτηνοτροφία».

21. Η με αριθμό 1080/16-6-2025 επίκαιρη ερώτηση του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Υποδομών και Μεταφορών, με θέμα: «Καθυστερήσεις και στασιμότητα στην υλοποίηση του έργου «Οδική σύνδεση Βόνιτσας-Λευκάδας».

Αναφορές-Ερωτήσεις (Άρθρο 130 παράγραφος 5 του Κανονισμού της Βουλής

1. Η με αριθμό 1478/28-3-2025 αναφορά του Βουλευτή Δράμας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Θεόφιλου Ξανθόπουλου προς τον Υπουργό Εθνικής Οικονομίας και Οικονομικών, με θέμα: «Κλείνει τελικά η ΔΟΥ Δράμας;».

2. Η με αριθμό 4258/27-3-2025 ερώτηση του Ανεξάρτητου Βουλευτή Δράμας κ. Δημήτριου Κυριαζίδη προς τον Υπουργό Περιβάλλοντος και Ενέργειας, με θέμα: «Παραχώρηση κατά χρήση του Υπαίθριου Πέτρινου Θεάτρου στο Φαράγγι της Πετρούσας στον Δήμο Προσοτσάνης».

3. Η με αριθμό 1839/7-5-2025 αναφορά του Ε΄ Αντιπροέδρου της Βουλής και Βουλευτή Αρκαδίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Οδυσσέα Κωνσταντινόπουλου προς τον Υπουργό Εθνικής Οικονομίας και Οικονομικών, με θέμα: «Η περαιτέρω κεντρικοποίηση των φορολογικών υπηρεσιών γίνεται εις βάρος των τοπικών κοινωνιών, των εργαζόμενων, των επαγγελματιών και των τοπικών επιχειρήσεων, ειδικά στις περιοχές που οι ιδιαιτερότητες της γεωγραφίας της Ελλάδας καθιστούν πολύ δύσκολες τις μετακινήσεις».

4. Η με αριθμό 4805/17-4-2025 ερώτηση του Βουλευτή Βοιωτίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Γεωργίου Μουλκιώτη προς τον Υπουργό Περιβάλλοντος και Ενέργειας, με θέμα: «Η Κυβέρνηση δεν διασφαλίζει, αλλά συνεχίζει να υπονομεύει την προοπτική βιώσιμης ανάπτυξης στον κόλπο της Δομβραίνας».

5. Η με αριθμό 1040/7-11-2024 ερώτηση της Βουλευτού Επικρατείας της Κ.Ο. «ΣΥΡΙΖΑ-Προοδευτική Συμμαχία» κ. Έλενας Ακρίτα προς τον Υπουργό Υγείας, με θέμα: «Η ψυχική υγεία αποτελεί ανθρώπινο δικαίωμα. Σοβαρές ελλείψεις στο Ψυχιατρικό Νοσοκομείο Αττικής».

6. Η με αριθμό 4668/11-4-2025 ερώτηση του Βουλευτή Βοιωτίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Γεωργίου Μουλκιώτη προς τον Υπουργό Περιβάλλοντος και Ενέργειας, με θέμα: «Αδήριτη ανάγκη άμεσης Νομοθετικής ρύθμισης για την επανένταξη των αγροτών στο πρόγραμμα «ΓΑΙΑ», ανεξάρτητα από τις ληξιπρόθεσμες οφειλές τους».

7. Η με αριθμό 5305/13-5-2025 ερώτηση του Βουλευτή Κοζάνης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παρασκευά Κουκουλόπουλου προς την Υπουργό Εργασίας και Κοινωνικής Ασφάλισης, με θέμα: «Να αρθεί η ανισότητα εις βάρος των ελεγκτών στα Περιφερειακά Ελεγκτικά Κέντρα Ασφάλισης (Π.Ε.Κ.Α.)».

8. Η με αριθμό 4076/20-3-2025 ερώτηση της Βουλευτού Επικρατείας της Κ.Ο. «ΣΥΡΙΖΑ-Προοδευτική Συμμαχία» κ. Έλενας Ακρίτα προς τον Υπουργό Εσωτερικών, με θέμα: «Κενό γράμμα οι προβλέψεις του θεσμικού πλαισίου για την ευζωία των ζώων συντροφιάς».

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων, η κ. Χριστίνα Τσάκωνα, μας ενημερώνει ότι σήμερα θα συζητηθούν οι εξής επίκαιρες ερωτήσεις:

Η υπ’ αριθμόν 1081 και η υπ’ αριθμόν 4563/8-4-2025 ερώτηση κατ’ άρθρο 130 θα απαντηθούν από τον Υπουργό Εξωτερικών κ. Γεώργιο Γεραπετρίτη.

Η υπ’ αριθμόν 1062 επίκαιρη ερώτηση θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.

Η υπ’ αριθμόν 1054 επίκαιρη ερώτηση και η υπ’ αριθμόν 3736 ερώτηση κατ’ άρθρο 130 παράγραφος 5 Κανονισμού Βουλής θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο.

Δεν θα συζητηθούν κατόπιν συνεννόησης η υπ’ αριθμόν 1072/16-6-2025 επίκαιρη ερώτηση του Προέδρου της Κοινοβουλευτικής Ομάδος Νέα Αριστερά και Βουλευτή Μεσσηνίας κ. Αλέξανδρου Χαρίτση προς τον Υπουργό Περιβάλλοντος και Ενέργειας, με θέμα: «Να ενημερώσει η Κυβέρνηση για το σχέδιο καύσης απορριμμάτων», καθώς και η με αριθμό 1074/16-6-2025 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας Νίκη κ. Τάσου Οικονομόπουλου προς τον Υπουργό Εξωτερικών, με θέμα: «Συμμετοχή της Τουρκίας στα ευρωπαϊκά εξοπλιστικά προγράμματα. Πώς προστατεύονται τα ελληνικά συμφέροντα;».

Προχωράμε στην συζήτηση της πρώτης επίκαιρης ερώτησης. Συγκεκριμένα τώρα θα συζητηθεί η τρίτη με αριθμό 1062/12-6-2025 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «ΝΙΚΗ» και Βουλευτή Α΄ Θεσσαλονίκης κ. Δημητρίου Νατσιού προς την Υπουργό Παιδείας, Θρησκευμάτων και Αθλητισμού με θέμα: «Άδεια ανατροφής τέκνου σε αναπληρώτριες εκπαιδευτικούς».

Κύριε Πρόεδρε, έχετε τον λόγο για την πρωτολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κύριε Υπουργέ, καλημέρα! Στη ΝΙΚΗ, στο Κίνημά μας, έχουμε εκφράσει και στο παρελθόν την έντονη ανησυχία μας για τα δικαιώματα, τις συνθήκες και τους όρους εργασίας των αναπληρωτών εκπαιδευτικών. Η λειτουργία της Πρωτοβάθμιας και της Δευτεροβάθμιας δημόσιας Εκπαίδευσης εξαρτάται ακόμα από τον «εύθραυστο» θεσμό των αναπληρωτών.

Δυστυχώς, οι αναπληρωτές παραμένουν σε καθεστώς «ομηρίας» και αναγκάζονται σε ετήσια βάση να μετακινούνται ανά την επικράτεια, μακριά από τις οικογένειές τους, για να καλύψουν τα χιλιάδες κενά, πληρώνοντας εξωφρενικά ενοίκια για να έχουν μια υποτυπώδη στέγη. Και ενώ τα καθήκοντα και οι υποχρεώσεις τους είναι τα ίδια με αυτά των μονίμων εκπαιδευτικών, δεν έχουν την ίδια μεταχείριση στο θέμα των αδειών ανατροφής και μητρότητας.

Ειδικότερα, οι μόνιμοι εκπαιδευτικοί δικαιούνται τρεις μήνες άδεια μητρότητας και εννέα μήνες άδεια ανατροφής τέκνου, σύνολο δώδεκα μήνες, ενώ αντιθέτως οι αναπληρώτριες μητέρες δικαιούνται δύο και τρεισήμισι μήνες αντίστοιχα, σύνολο πεντέμισι μήνες, δηλαδή έχουν πολύ μικρότερο χρόνο να αφιερώσουν στα τέκνα τους με ό,τι αυτό συνεπάγεται για τη φυσιολογική ανατροφή και ανάπτυξή τους. Σημειώνεται ότι, ακόμη και στο ανταγωνιστικό περιβάλλον του ιδιωτικού τομέα, οι μητέρες δικαιούνται εννέα μήνες άδεια ανατροφής.

Κύριε Υπουργέ, πρόσφατα εξαγγέλθηκε ένα Εθνικό Σχέδιο Δράσης για το Δημογραφικό. Θεωρούμε ότι για να λυθεί το τεράστιο πρόβλημα της υπογεννητικότητας, είναι αυτονόητη η υποχρέωση της πολιτείας να υποστηρίζει με κάθε τρόπο την εργαζόμενη μητέρα για να μπορεί να αφιερώνει τον αναγκαίο χρόνο για την ανατροφή των παιδιών της, χωρίς να αναγκάζεται να χάσει την εργασία της.

Ο σχεδιασμός της κάλυψης των εκπαιδευτικών κενών του Υπουργείου σας δεν θα πρέπει να έρχεται σε αντίθεση με τους στόχους της δημογραφικής μας ανάκαμψης. Με λίγα λόγια μην το αντιμετωπίζετε με στενά νομικούς και οικονομικούς όρους, σηκωθείτε λίγο ψηλότερα και δείτε το με εθνικούς όρους.

Ερωτάσθε, λοιπόν, κύριε Υπουργέ, τα εξής. Προτίθεστε να αποκαταστήσετε άμεσα αυτήν την αδικία και να μεριμνήσετε, ώστε οι αναπληρώτριες εκπαιδευτικοί να δικαιούνται τις ίδιες άδειες μητρότητας και ανατροφής τέκνων που δικαιούνται οι μόνιμοι εκπαιδευτικοί και με πλήρεις αποδοχές μέχρι τη λήξη αυτών;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Πρόεδρε.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, κύριοι συνάδελφοι, καλημέρα!

Ευχαριστώ, κύριε Πρόεδρε, κύριε Νατσιέ, για την ερώτηση που αγγίζει ένα ζήτημα ουσίας τόσο για τις συνθήκες εργασίας των αναπληρωτών εκπαιδευτικών όσο βέβαια και για την έμπρακτη στήριξη της μητρότητας και της οικογένειας.

Πράγματι η ελληνική έννομη τάξη διακρίνει στο επίπεδο των αδειών μητρότητας και ανατροφής μεταξύ μόνιμου και αναπληρωτή εκπαιδευτικού προσωπικού. Ωστόσο καλό είναι να ξεκαθαρίσουμε -και επιτρέψτε μου να διαφοροποιηθώ από το σώμα της ερώτησής σας- προκειμένου να μην υπάρχει σύγχυση σε όσους και όσες αυτή τη στιγμή μας παρακολουθούν.

Πρωταρχικό και κύριο στόχο του Υπουργείου Παιδείας, Θρησκευμάτων και Αθλητισμού αποτελεί, κύριε Πρόεδρε, η διασφάλιση της εύρυθμης, αλλά και της αδιάλειπτης λειτουργίας του συνόλου των σχολικών μονάδων ανά την επικράτεια της χώρας για το σύνολο των μαθητών και για το σύνολο των μαθημάτων του ωρολογίου προγράμματος.

Υπό το πρίσμα αυτό καταλαβαίνετε ότι η πρόσληψη αναπληρωτών καθηγητών στις σχολικές μονάδες Πρωτοβάθμιας και Δευτεροβάθμιας Εκπαίδευσης συντελείται στο πλαίσιο της ανάγκης κάλυψης λειτουργικών, συγκεκριμένης χρονικής διάρκειας, κενών, τα οποία προκύπτουν κυρίως λόγω των αποσπάσεων ή της απουσίας των μόνιμων εκπαιδευτικών με θεσμοθετημένες άδειες.

Προς αποφυγή τώρα των δυσμενών επιπτώσεων στο διδακτικό και στο μαθησιακό έργο, καθώς και στην ψυχολογία των ανήλικων μαθητών, και σε συνδυασμό με το γεγονός ότι η πρόσληψη αναπληρωτών συντελείται για συγκεκριμένο και περιορισμένο χρονικό διάστημα και για την κάλυψη των λειτουργικών αναγκών, έχει κριθεί ως απαραίτητη η μερική διαφοροποίηση των ημερών απουσίας των εκπαιδευτικών με σύμβαση εργασίας ιδιωτικού δικαίου ορισμένου χρόνου.

Σ' ό,τι αφορά τώρα συγκεκριμένα στις άδειες μητρότητας των μονίμων, δεν είναι τρεις μήνες. Σύμφωνα και με το άρθρο 52 του ν. 3528/2007 χορηγείται άδεια μητρότητας με πλήρεις αποδοχές δύο μήνες πριν, και τρεις μήνες μετά τον τοκετό. Σε περίπτωση, μάλιστα, απόκτησης τέκνου πέραν του τρίτου, η μετά τον τοκετό άδεια προσαυξάνεται κάθε φορά κατά δύο μήνες.

Αναφορικά τώρα με τις αναπληρώτριες, η διάρκεια της άδειας μητρότητας ορίζεται στις δέκα επτά εβδομάδες, από αυτές, τις οκτώ εβδομάδες πρέπει να πάρει η εργαζόμενη πριν τον τοκετό και τις υπόλοιπες εννέα μετά. Η διαφορά των λίγων εβδομάδων -περίπου τριών, αυτή είναι η διαφορά- μεταξύ των αναπληρωτών και των μόνιμων εκπαιδευτικών έγκειται και στη χρονική διάρκεια της σύμβασης εργασίας, η οποία είναι ορισμένου χρόνου, περιορισμένης διάρκειας, ενώ οι μόνιμοι εκπαιδευτικοί τελούν σε διαρκή σχέση εργασίας με τον δημόσιο τομέα.

Αυτή η αιτιολογία, κύριε Πρόεδρε, ακολουθεί και τις άδειες ανατροφής τέκνου που είναι εννέα μήνες για τους μόνιμους και τρεις μήνες και δεκαπέντε ημέρες για τους αναπληρωτές και τις αναπληρώτριες.

Συνεπώς, γίνεται αντιληπτό ότι η διαφοροποίηση στις χορηγούμενες άδειες μεταξύ των εκπαιδευτικών με σύμβαση ιδιωτικού δικαίου ορισμένου χρόνου και των εκπαιδευτικών με μόνιμη σχέση εργασίας, βασίζεται κυρίως στον επιδιωκόμενο στόχο της πρόσληψης αναπληρωτών για την κάλυψη των έκτακτων κενών προς διασφάλιση της παροχής συνεχούς εκπαίδευσης και προς αποφυγή της συχνής εναλλαγής των εκπαιδευτικών που ασκούν τον παιδαγωγικό τους λειτούργημα που το λειτούργημα της παροχής διδασκαλίας σε ανήλικους μαθητές.

Ξέρετε, κύριε Νατσιέ, ότι η συχνή απουσία των αναπληρωτών και των αναπληρωτριών ή η αποκατάστασή τους από άλλους αναπληρωτές, αφενός δύναται να διαταράξει το παιδαγωγικό κλίμα και το αίσθημα σταθερότητας και ασφάλειας στη σχολική τάξη -νομίζω και εσείς το καταλαβαίνετε αυτό- και αφετέρου δεν είναι εφικτό όταν φεύγει κάποια αναπληρώτρια αμέσως να αναπληρώνεται από κάποιον ή κάποια καινούργιο.

Για τον λόγο αυτό η Κυβέρνησή μας, όπως και πέρυσι έτσι και φέτος, προχωράει σε επιπλέον διορισμούς δέκα χιλιάδων εκπαιδευτικών, ώστε και να καλυφθούν έγκαιρα οι ανάγκες των σχολείων, αλλά και ταυτόχρονα να μειώνεται ο αριθμός των αναπληρωτών τους οποίους χρειάζονται τα σχολεία μας.

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, έχετε τον λόγο για τη δευτερολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Δεν μπήκατε στην ουσία του ερωτήματος. Σας είπα ότι δεν είναι μόνο εκπαιδευτικό ή κοινωνικό ζήτημα, είναι εθνικό. Ό,τι σχετίζεται με το δημογραφικό, όπως είναι και οι άδειες μητρότητας, είναι εθνικό θέμα.

Πρέπει να αφήσετε, κύριε Υπουργέ, τη κοντόθωρη και ανονείρευτη, θα έλεγα, πολιτική σας και να φερθείτε ως Έλληνες πολιτικοί που σκέφτονται τις επόμενες γενεές. Μιλάμε για μια πολύ αδικημένη κοινωνική ομάδα, τους αναπληρωτές εκπαιδευτικούς. Είναι νέα παιδιά με ζήλο και αγάπη για το σχολείο, με ξεχωριστά προσόντα και επιστημονική κατάρτιση, αλλά χωρίς να απολαμβάνουν ίδια δικαιώματα με τους διορισμένους. Κάθε χρόνο μένουν άνεργοι μέσα στην αγωνία για το πού θα τους βρει η επόμενη αναπλήρωση. (AM)

Πώς να προγραμματίσεις έτσι τη ζωή σου; Και αν κάνουν οικογένεια και παιδιά, η αγωνία τους επιτείνεται. Τους καλεί μια πρωτοβάθμια ή δευτεροβάθμια διεύθυνση εκπαίδευσης και σφίγγεται η καρδιά τους. Σύζυγοι αναγκαστικά χωρίζονται και η μάνα παίρνει το παιδί και τρέχει στα νησιά ή τα παιδιά με την ψυχή στο στόμα. Και τότε αρχίζει ένας πραγματικός Γολγοθάς.

Διορίστηκα και εγώ κάποτε στις Κυκλάδες. Ξέρω. Τότε, βέβαια, αρχές της δεκαετίας του 1990 έβρισκες σπίτι. Τώρα πληρώνεις τα δύο τρίτα του πενιχρού μισθού -850 περίπου ευρώ είναι- και αν δεν βοηθήσουν οι γονείς, αν έχουν, πολλοί εκπαιδευτικοί δεν δέχονται τη θέση.

Κάποτε, κύριε Υπουργέ, το να γίνεις δάσκαλος ή καθηγητής ήταν όνειρο ζωής. Το βίωσα. Τώρα είναι μια κακοπληρωμένη εργασία με συνθήκες στο σχολείο πολλές φορές ανυπόφορες, με αξιολογήσεις, με γονείς –ευάριθμοι, βέβαια- πολλές φορές αναιδείς και με παιδιά που ούτε έχουν ακουστά τις λέξεις πειθαρχία και σεβασμό. Σε λίγα χρόνια δασκάλους και καθηγητές δεν θα βρίσκετε. Ήδη οι βάσεις εισαγωγής στις σχολές αυτές βυθίστηκαν κοντά στο 10. Είναι φιλότιμοι, όμως, οι εκπαιδευτικοί, κάνουν το χρέος τους, είναι η ψυχή του σχολείου.

Δυο-τρεις στίχους θα πω του Παλαμά -μου αρέσει η ποίηση- για τον δάσκαλο το έλεγε: «Σμίλεψε πάλι δάσκαλε ψυχές, σκάψε βαθιά, τι και αν πολύ σε έχω λησμονήσει. Θα θυμηθούν κάποτε και αυτοί τα βάρη που κρατάς σαν Άτλαντας στην πλάτη. Υπομονή. Χτίζε, σοφέ, της κοινωνίας το παλάτι».

Δυστυχώς, αυτό που τους έχει κυρίως λησμονήσει είναι το ανάλγητο κράτος, το Υπουργείο σας, της κακομοιριάς και τα βάσανά τους μεγαλώνουν αν συμβεί η ευλογημένη εγκυμοσύνη. Τότε διαδραματίζεται το εξής θα το χαρακτήριζα κρανιοκενές: Να υπηρετούν στο ίδιο σχολείο δύο έγκυες εκπαιδευτικοί και η μια, η διορισμένη, να δικαιούται ένα χρόνο περίπου άδεια μητρότητας και ανατροφής και η άλλη, η αναπληρώτρια, πεντέμισι μήνες. Είναι λογικό αυτό; Δεν είναι και οι δύο μάνες; Δεν θηλάζουν και οι δύο; Γιατί τέτοια αδικία; Ποιος νόμος σ’ ένα ευνομούμενο κράτος θα υπέθαλπε αυτή την ανισότητα;

Εδώ καταστρατηγείται κατάφωρα το Σύνταγμα, το άρθρο 21, που προβλέπει ότι η οικογένεια ως θεμέλιο συντήρησης και προαγωγής του έθνους, καθώς και ο γάμος, η μητρότητα και η παιδική ηλικία τελούν υπό την προστασία του κράτους. Με αυτή την αδικία η οικογένεια, η μητρότητα ποδοπατούνται και δεν προστατεύονται.

Επιτέλους, κύριε Υπουργέ, στηρίξτε τους εκπαιδευτικούς, επιδοτείστε ενοίκιο, διορίστε τους μόνιμα. Μην τους κρατάτε σε ομηρία για ψηφοθηρικούς λόγους. Επαναφέρετε τη συνυπηρέτηση. Πολλοί καταφεύγουν στα δικαστήρια να δικαιωθούν. Θα σώσετε πολλές οικογένειες με αυτό το ευεργετικό για το έθνος μας μέτρο. Να θεσμοθετήσετε άμεσα με νομοθετική πρωτοβουλία οι αναπληρώτριες εκπαιδευτικοί να δικαιούνται τις ίδιες ημέρες μητρότητας και ανατροφής που δικαιούνται οι μόνιμοι εκπαιδευτικοί και οι άδειες αυτές να είναι με πλήρεις αποδοχές μέχρι τη λήξη αυτών ανεξάρτητα πότε τελειώνει η σύμβασή τους. Δεν είναι υπερβολικό μέτρο, είναι αποκατάσταση αδικίας.

Κύριε Υπουργέ, εδώ δεν έχουμε να κάνουμε με ένα συντεχνιακό αίτημα, μιλάμε για τη μητρότητα, ό,τι πιο όμορφο και ιερό υπάρχει στη ζωή μιας γυναίκας. Η έκπληξη που λέγεται συνδημιουργία. Η μάνα είναι συνδημιουργός με τον Θεό.

Το ξέρετε ότι μετά τη γέννηση του παιδιού προσφέρει η μάνα εκτός των άλλων δύο πολύτιμα εφόδια για τη μετέπειτα ζωή του παιδιού; Το μητρικό γάλα, ο θηλασμός, που εξαιτίας του άδικου και απάνθρωπου νόμου πολλές μητέρες καταλήγουν στον απογαλακτισμό και κυρίως διακόπτεται βάναυσα μια ευεργετικότατη λειτουργία, η καλλιέργεια της γλώσσας, που λέγεται μητρική για ευνόητους λόγους.

Έχει λεχθεί -και τελειώνω, κύριε Πρόεδρε- πολύ εύστοχα ότι οι μαστοί της μάνας είναι τρεις, οι δυο για το πολύτιμο μητρικό γάλα και ο τρίτος είναι το στόμα της, η λαλιά της, η γνήσια και άδολη πηγή της γλώσσας. Η μάνα δίνει στο νήπιο που κρατά στην αγκαλιά της μαζί με το γάλα και την πρώτη και αναντικατάστατη παιδεία. Μιλάω για τις ευεργετικές συνέπειες μια μάνα να είναι κοντά στο παιδί της για ένα χρόνο.

Έτσι να το δείτε, κύριε Υπουργέ. Αυτή, όμως, η αφύσικη και βίαιη για το παιδί και τη μάνα αποκοπή από αυτή την ασύγκριτη πνευματική και βιολογική τροφοδοσία, αυτή η αποκοπή είναι καταστροφική.

Κάποτε πλησίασε τον Κικέρωνα -Λατίνος πολιτικός και ποιητής, το αναφέρει ο Πλούταρχος στους Βίους Παραλλήλους- ένας πατέρας και τον ρώτησε: «Σε ποιο από τα δύο παιδιά μου να δώσω μεγαλύτερη βαρύτητα στην ανατροφή; Στο γιο μου ή στην κόρη;» Αβίαστα ο Κικέρων του είπε: «Στην κόρη, γιατί μεγαλώνοντας σωστά τον γιο σου ανατρέφεις ένα σωστό πολίτη, μεγαλώνοντας σωστά την κόρη σου ανατρέφεις μια ολόκληρη γενιά».

Και να μην το ξεχνάτε, κύριε Υπουργέ, και εμείς οι άνδρες είμαστε γραμμένοι στα μητρώα αρρένων. Είμαστε παιδιά της μάνας μας. Αποκαταστήστε αυτή την αδικία. Αφήστε τις μάνες, τις δασκάλες, τις καθηγήτριες, τις αναπληρώτριες να μεγαλώνουν έστω και για ένα χρόνο τα παιδιά τους όπως πρέπει.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Πρόεδρε.

Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, κύριοι συνάδελφοι, όπως είπα και στην πρωτολογία μου, αναγνωρίζουμε πλήρως την ανάγκη ενίσχυσης των εργασιακών δικαιωμάτων των αναπληρωτών, ιδίως, κύριε Νατσιέ, όταν αυτά συνδέονται με το ύψιστο κοινωνικό αγαθό της οικογένειας και της ανατροφής του παιδιού.

Όμως, πρέπει να είμαστε ξεκάθαροι και είναι εξίσου σημαντικό σε μια ευρωπαϊκή συζήτηση για τη μη διάκριση να φωτίσουμε και τις διάφορες θεσμικές αποχρώσεις και τα όρια της πρακτικής εφαρμογής.

Πιστέψτε με, κύριε Νατσιέ, αν ήταν τόσο προφανές και τόσο εύκολο, θα είχε ήδη θεσμοθετηθεί εδώ και πάρα πολύ καιρό και το γνωρίζετε, όπως το έχουμε κάνει, για να λύσουμε πολλά θέματα της κοινωνικής μας ζωής. Δεν πιστεύω ότι αρέσει σε καμιά κυβέρνηση να διαιωνίζει κατάσταση και στο κάτω-κάτω από το Υπουργείο Παιδείας -εσείς το γνωρίζετε, είσαστε εκπαιδευτικός- έχουν γίνει υπεράνθρωπες προσπάθειες. Για πρώτη φορά διορίζονται τόσοι πολλοί μόνιμοι εκπαιδευτικοί. Αυτό δεν το αμφισβητεί κανείς. Δεν υπάρχει προηγούμενο. Πέρσι διορίστηκαν 10.000 μόνιμοι εκπαιδευτικοί, άλλοι 10.000 μόνιμοι εκπαιδευτικοί φέτος. Είναι πολύ μεγάλος ο αριθμός. Γιατί; Ακριβώς γιατί εμείς θέλουμε να έχουν όλοι τα ίδια εργασιακά δικαιώματα και, κατά δεύτερον και πολύ σημαντικό, τα παιδιά μας, ειδικά και στην επαρχία, όχι μόνο στην Αθήνα, αλλά στην επαρχία και σε απομακρυσμένες περιοχές, να μπορούν να έχουν εκπαιδευτικούς νωρίς στα σχολεία.

Καταλαβαίνετε, λοιπόν, ότι όταν κάποιος αναπληρωτής εκπαιδευτικός πάει, που παίρνει και η αναπληρώτρια εκπαιδευτικός τις άδειες μητρότητας, οι οποίες υπάρχουν και δεν είναι μεγάλη η διαφορά, όταν η αναπληρώτρια φεύγει από πίσω ξέρετε τι μένει.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Πόσες είναι;

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Όσες είναι.

Εγώ, επειδή είμαι Βουλευτής επαρχίας, κύριε Πρόεδρε, και ζω το πρόβλημα καθημερινά, είναι κάτι που υπάρχει. Παρ’ όλα αυτά, αυτό δεν σημαίνει τίποτα. Και εμείς θέλουμε να τις στηρίξουμε και θα κάνουμε ό,τι περισσότερο για να τις στηρίξουμε παραπάνω.

Θα ήθελα τώρα, όμως, να βάλω υπ’ όψιν και κάποια επιπλέον δεδομένα. Πρώτον, υπάρχει προβληματική οριοθέτηση του χρόνου αναφοράς για τη χορήγηση αδειών σε προσωπικό ορισμένου χρόνου που προσλαμβάνεται με σύμβαση περιορισμένης διάρκειας και ενίοτε μετά τη λήξη της άδειας μητρότητας. Η εφαρμογή των ταυτόσημων ρυθμίσεων σε τέτοιες περιπτώσεις δημιουργεί αντικειμενικές δυσχέρειες.

Δεύτερον, πρέπει να δούμε αυτό που ανέφερα και πιο πριν -να το πω και πιο συγκεκριμένα- τον αντίκτυπο που έχει μια χωρίς πρόβλεψη εξίσωση αδειών στην κάλυψη των κενών της δημόσιας εκπαίδευσης, ιδίως στα νησιά, σε απομακρυσμένες περιοχές ή και σε δομές ειδικής αγωγής.

Φαντάζομαι και εσείς, κύριε Πρόεδρε, δεν θέλετε να μένουν τα παιδιά μας χωρίς εκπαιδευτικούς. Παρόλα αυτά, εμείς δεν υπεκφεύγουμε. Είμαστε μια κυβέρνηση που ξέρετε ότι υπηρετεί τη βιώσιμη δημόσια διοίκηση, τη λειτουργικότητα του σχολείου και αυτό το αποδεικνύουμε καθημερινά. Γι’ αυτό, λοιπόν, θέλουμε συνολικά ως κυβέρνηση να διευκολύνουμε τις εργαζόμενες μητέρες. Ο Πρωθυπουργός το έχει δείξει έμπρακτα, ειδικότερα μάλιστα στο πρίσμα αυτό που αναφέρατε και εσείς της αντιμετώπισης του δημογραφικού, το οποίο όλοι το αναγνωρίζουμε και όλοι θέλουμε να το αντιμετωπίσουμε.

Kαι στοχεύοντας παράλληλα στην ενίσχυση των εκπαιδευτικών, να σας πω ότι ήδη έχουμε ξεκινήσει τη διερεύνηση δημοσιονομικών περιθωρίων, κατευθυνόμενοι σε έναν οργανωτικό σχεδιασμό που δεν θα διαταράσσει από τη μία την καθημερινή σχολική πραγματικότητα, αλλά ταυτόχρονα θα συνυπολογίζει τη διάσταση της εξίσωσης.

Κύριε Νατσιέ, θα είμαστε σε θέση και σε σύντομο χρονικό διάστημα να παρουσιάσουμε και συγκεκριμένες προτάσεις και προς αυτήν την κατεύθυνση.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Προχωράμε στη δεύτερη για σήμερα επίκαιρη ερώτηση, στην πρώτη με αριθμό 1054/10-6-2025 επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Καμία στήριξη της Κυβέρνησης στις ενεργειακές κοινότητες και υπονόμευση της ενεργειακής δημοκρατίας».

Κύριε Ζαμπάρα, έχετε τον λόγο για την πρωτολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Ακούγοντας την Κυβέρνηση να πανηγυρίζει για την πρωτοπορία της στην πράσινη μετάβαση, δεν μπορώ να μην αναρωτηθώ, μετάβαση για ποιον; Για τα καρτέλ της ενέργειας; Για τους μεγάλους παίχτες ή για τους πολίτες, για τους αγρότες, για τους δήμους και τις περιφέρειες; Διότι πίσω από τα εντυπωσιακά ποσοστά ΑΠΕ και τις φανταχτερές ανακοινώσεις του Υπουργείου κρύβεται μία ενεργειακή πολιτική που αποκλείει αντί να ενσωματώνει, που συγκεντρώνει αντί να αποκεντρώνει και που ιδιωτικοποιεί τα οφέλη και κοινωνικοποιεί τα βάρη.

Ο ν. 4513/2018 πράγματι άνοιξε τον δρόμο για να συμμετέχουν οι πολίτες στην παραγωγή ενέργειας. Σήμερα, όμως, εσείς τον έχετε μετατρέψει σε ένα κουφάρι νομοθετικό χωρίς ουσία, χωρίς στήριξη και χωρίς καμία προοπτική.

Τα στοιχεία, κύριε Υπουργέ, είναι αμείλικτα, η αποτυχία σας είναι μετρήσιμη και η πολιτική σας ευθύνη είναι δεδομένη. Μας λέτε συνεχώς για πράσινη μετάβαση, αλλά στην πράξη προωθείτε μία μετάβαση δύο ταχυτήτων, για τους λίγους με πρόσβαση και ισχύ και όχι για τους πολλούς με ανάγκες και όραμα. Ενεργειακή δημοκρατία δεν είναι να δίνετε ρεύμα στους μεγάλους και σκοτάδι στους πολίτες.

Και πράγματι, ο θεσμός των ενεργειακών κοινοτήτων σήμερα δεν καταργήθηκε de jure, αλλά de facto από την πολιτική σας επιλογή να ναρκοθετήσετε τη συμμετοχή της κοινωνίας στον θεσμό αυτό. Ο εικονικός ενεργειακός συμψηφισμός αντικαταστάθηκε επί των ημερών σας από τον ταυτοχρονισμένο μηχανισμό που μόνο συμψηφισμός δεν είναι, αλλά αποκλεισμός των πολιτών. Από τα 2 GW ηλεκτρικού χώρου που θεσπίσατε έχουν διατεθεί μόλις -ακούστε τον αριθμό!- 61,8 MW για αυτοπαραγωγή. Πού πήγαν τα υπόλοιπα; Ένα βασικό ερώτημα, πού πήγαν τα υπόλοιπα; Μήπως πήγαν σε φίλους και χορηγούς;

Στη Δυτική Μακεδονία, τη ναυαρχίδα της απολιγνιτοποίησης, αντί για μία δίκαιη μετάβαση έχουμε τρεις απορριφθείσες αιτήσεις για κάθε μία που εγκρίνεται. Αυτό είναι στοιχείο δίκαιης μετάβασης;

Στη Δυτική Ελλάδα, κύριε Υπουργέ, στη δική μου περιοχή, δεν δίνετε όρους σύνδεσης ακόμα, μετά από χρόνια στην ενεργειακή κοινότητα της Δυτικής Ελλάδας που αφορά ΤΟΕΒ, αφορά ΔΕΥΑ, αφορά δήμους, αφορά ευάλωτα νοικοκυριά, αφορά αγρότες. Δεν δίνετε και έχετε αφήσει την ίδια στιγμή στην Αιτωλοακαρνανία και στη Δυτική Ελλάδα τους μεγάλους παίκτες να βυσσοδομούν στο φυσικό τοπίο, να βυσσοδομούν στο φυσικό περιβάλλον και προφανώς, εσείς αυτό το λέτε μετάβαση. Όμως, δεν είναι μετάβαση, είναι κατάληψη από ενεργειακούς καταληψίες.

Έχετε κάνει κατάληψη στο φυσικό περιβάλλον από συγκεκριμένα συμφέροντα, την ίδια στιγμή που συνειδητά υποτιμάτε τη λογική και τη λειτουργία των ενεργειακών κοινοτήτων. Εάν το δούμε αυτό ποσοστιαία, εάν το ποσοτικοποιήσουμε, θα δούμε ότι μόνο το 4,4% των έργων σήμερα πανελλαδικά είναι αυτοπαραγωγή, το 4,4%! Τα υπόλοιπα 95% είναι εμπορικά, είναι ιδιωτικά, είναι μεγάλων παικτών, είναι καρχαριών που λυμαίνονται και τις τοπικές κοινωνίες και την τοπική οικονομία και το φυσικό περιβάλλον.

Και πραγματικά θέλω να σας πω ένα μεγάλο μπράβο, να χαίρεστε αυτήν τη λογική της ενεργειακής δημοκρατίας.

Το ερώτημα είναι σαφές: Σκοπεύετε να δώσετε προτεραιότητα, έστω και τώρα την ύστατη στιγμή, στις ενεργειακές κοινότητες, ή θα συνεχίσετε να τις στραγγαλίζετε υπέρ των μεγάλων;

Και τέλος, σκοπεύετε να αποτρέψετε την καταχρηστική χρήση του θεσμού των ενεργειακών κοινοτήτων από μεγαλοεπενδυτές που βαφτίζουν τάχατες κοινότητες τα χαρτοφυλάκιά τους και κλέβουν το μέλλον από τους παραγωγούς, τους πραγματικούς παραγωγούς;

Σήμερα για τον μέσο αγρότη, κύριε Υπουργέ, το ενεργειακό κόστος δεν είναι δυσβάστακτο, δεν είναι απαγορευτικό, είναι ένα τεράστιο βάρος στην πλάτη τους και αν δεν μπορέσουν να μπουν σε μία λογική αυτοπαραγωγής, αυτοκατανάλωσης, έχουν τελειώσει, έχουν πραγματικά τελειώσει. Αυτό αφορά και τους δήμους, αυτό αφορά και τις ΔΕΥΑ, που τις χρεοκοπήσατε μέσω της ρήτρας αναπροσαρμογής τη διάρκεια της πανδημίας που τις βάλατε και τις ενσωματώσατε και αυτήν τη στιγμή είναι όλες οι χρεωμένες και η μοναδική λύση, η μοναδική βιώσιμη λύση είναι να ενισχύσετε αυτές τις κοινότητες.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Ζαμπάρα.

Σε αυτή και στην επόμενη ερώτηση, όπως ήδη προανέφερα, θα απαντήσει ο Υφυπουργός Περιβάλλοντος και Ενέργειας, ο κ. Νικόλαος Τσάφος.

Ορίστε, κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Σας ευχαριστώ, κύριε Βουλευτά, για την ερώτηση. Στη γραπτή ερώτησή σας κάνατε μία αναφορά στα δεδομένα του Green Tank και ήθελα να σας διαβάσω πίσω αυτά τα δεδομένα.

Μιλάει για το πλήθος των αιτήσεων για ενεργειακές κοινότητες. Το 2018 ήταν οκτώ, το 2019 ήταν χίλιες τετρακόσιες επτά, το 2025 ήταν έξι χιλιάδες τετρακόσιες. Άρα, το κόμμα που κυβερνούσε το 2018 που είχαμε οκτώ λέει στην Κυβέρνηση που έχει έξι χιλιάδες τετρακόσιες ότι εμείς στραγγαλίζουμε τις ενεργειακές κοινότητες.

Ηλεκτρισμένη ισχύς, το 2018 ήταν μηδέν, τα στοιχεία τα πήρα από το Green Tank σήμερα το πρωί. Το 2019 ήταν 7,4 MW. H ενεργειακή δημοκρατία του ΣΥΡΙΖΑ, μηδέν αιτήσεις, 0 MW, χίλιες τετρακόσιες αιτήσεις το 2019 που έχει δύο κυβερνήσεις, 7 MW. Σήμερα είναι 1,4 GW από ενεργειακές κοινότητες.

Ξέρετε, όταν μιλάμε για ενεργειακή δημοκρατία και ποιος στηρίζει τον μικρό καταναλωτή και τον αυτοπαραγωγό, επειδή έχουν κυβερνήσει και το δικό σας κόμμα και η Νέα Δημοκρατία, είναι χρήσιμο να βλέπουμε τι αποτύπωμα έχει καθένας. Σήμερα ο ΔΕΔΔΗΕ έχει 8,4 GW εγκατεστημένη ισχύ σε ΑΠΕ. Ένα παρόμοιο νούμερο έχει και ο ΑΔΜΗΕ. Στον ΔΕΔΔΗΕ σε ποιον νομίζετε ότι ανήκουν αυτά τα έργα; Όταν μιλάμε για ενεργειακές κοινότητες 1,4 GW, όταν μιλάμε για αυτοπαραγωγούς άλλο 1 GW, σε ποιους νομίζετε ότι ανήκουν αυτά τα έργα; Αυτή η περιγραφή που κάνατε -και το έχουμε συζητήσει ξανά- δεν συνάδει με την πραγματικότητα και με αυτό που δείχνουν τα δεδομένα.

Αυτό που βλέπουμε στη χώρα μας είναι μια εξέλιξη της αγοράς. Το έχουμε δει σε πάρα πολλές αγορές, όπου όταν μπαίνουν πάρα πολλά φωτοβολταϊκά, υπάρχει μια μετάβαση από ένα σύστημα όπου δίνουμε ταρίφες και υψηλές ταρίφες και από ένα σύστημα του ενεργειακού συμψηφισμού -του Net Metering- μεταφερόμαστε από αυτό το σύστημα σε ένα σύστημα που είναι περισσότερο βασισμένο στην αγορά και περισσότερο βασισμένο στον ταυτοχρονισμένο ενεργειακό συμψηφισμό, το Net Billing. Nα το πω απλά, παλιά συμψηφίζαμε κιλοβατώρες, τώρα συμψηφίζουμε ευρώ. Διότι το να δίνεις 1 κιλοβατώρα το μεσημέρι όταν η τιμή είναι 0 και να την παίρνεις πίσω το απόγευμα όταν η τιμή είναι 200, αυτό είναι μια μεγάλη διαστρέβλωση του συστήματος.

Και είναι φυσιολογικό ότι όταν μεταβαίνουμε από ένα σύστημα που έχει μια πιο ισχυρή κινητροδότηση για επενδύσεις και μεταφέρεσαι σε ένα σύστημα που είναι πιο πολύ βασισμένο στην αγορά, που εμπεριέχει πιο πολύ ρίσκο, θα δούμε -είναι σαφές- και μια προσαρμογή των επενδυτικών σχεδίων όλων των καταναλωτών, από τον πιο μικρό ως τον πιο μεγάλο. Αυτό βλέπουμε, αλλά δεν μπορείτε να βλέπετε τα δεδομένα για τις ενεργειακές κοινότητες στην Ελλάδα και ειδικά σε σύγκριση με το τι είχε πετύχει η κυβέρνηση ΣΥΡΙΖΑ-ΑΝΕΛ το 2015-2019 και να λέτε ότι εμείς δεν στηρίζουμε τις ενεργειακές κοινότητες και την ενεργειακή δημοκρατία.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Ζαμπάρα, έχετε τον λόγο για τη δευτερολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κύριε Υπουργέ, αν και με πολλές περγαμηνές, μάλλον δεν ξέρετε να διαβάζετε σωστά τα στοιχεία, γιατί τα στοιχεία που κατέθεσα στην ερώτηση από το Green Tank αναφέρουν ότι οι ενεργειακές κοινότητες αυτοπαραγωγής μη κερδοσκοπικού χαρακτήρα είναι πάρα πολύ λίγες σήμερα. Άρα, εσείς διαβάζετε τα στοιχεία κατά το δοκούν, έτσι όπως σας βολεύει, για να μπορέσετε να θολώσετε τα νερά στους πολίτες, κάτι που όμως δεν θα κάνετε σε μένα.

Ακούγοντάς σας μου ήρθε στο μυαλό η γνωστή φράση «όταν δεν έχεις να πεις κάτι ουσιαστικό και να απαντήσεις με ουσιαστικό τρόπο, λες πολλά γενικά και αόριστα». Όμως, στην πρωτολογία σας δεν μιλήσατε για το πότε και με ποιον τρόπο θα σταματήσει η εξόντωση των ενεργειακών κοινοτήτων και κυρίως δεν είπατε λέξη για την κοινωνία. Διότι η μεγάλη διαφορά, κύριε Υπουργέ, του 2018-2019 με το 2025 είναι οι λογαριασμοί του ρεύματος που δεν ήταν τέτοιοι και τόσο δυσβάστακτοι που να μην μπορεί να τους απορροφήσει σήμερα ένα λαϊκό νοικοκυριό. Δεν είπατε τίποτα για τον πολίτη, δεν είπατε τίποτα για τον αγρότη, δεν είπατε τίποτα για τον παραγωγό. Δεν είπατε λέξη για τους ανθρώπους που έχουν όραμα να συμμετέχουν στη μετάβαση και σήμερα βλέπουν ότι δεν γίνεται τίποτα, γιατί απλούστατα δεν ανήκουν σε κάποιο ενεργειακό λόμπι. Δεν μιλήσατε για το φιάσκο του ταυτοχρονισμένου συμψηφισμού που στην πράξη καταργεί την αυτοπαραγωγή. Ίσα ίσα μας είπατε ότι είναι και κάτι θετικό. Δεν μιλήσατε για το 95% των έργων που είναι καθαρά εμπορικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ σας λέω ότι από τα 2 GW, το 95% είναι ιδιωτικά εμπορικά έργα ιδιωτών, τη στιγμή που οι δήμοι περιμένουν όρους σύνδεσης. Ο Δήμος Αγρινίου περιμένει όρους σύνδεσης. Η ενεργειακή κοινότητα Δυτικής Ελλάδας περιμένει όρους σύνδεσης. Σας ρωτώ ευθέως: Είναι στις προτεραιότητές σας; Πού τους έχετε στην προτεραιότητά σας; Δεν τους έχετε, κύριε Υπουργέ, γιατί αν τους είχατε, θα είχατε δώσει όρους σύνδεσης. Άρα, η ενεργειακή δημοκρατία επί των ημερών σας πεθαίνει και πεθαίνει όχι από αμέλεια, αλλά από πολιτική επιλογή. Έχετε επικαλεστεί κι άλλες φορές τον ν. 5037, αλλά ξέρετε πολύ καλά ότι αυτά τα 2 GW που προβλέπονται για έργα αυτοπαραγωγής έχουν μείνει κενό γράμμα.

Και τελειώνω με μερικά καθαρά ερωτήματα που ελπίζω αυτή τη φορά να μου τα απαντήσετε. Ποιο είναι το ποσοστό συμμετοχής των ενεργειακών κοινοτήτων πολιτών στο σύνολο των έργων ΑΠΕ στη χώρα μας; Τι θα κάνετε για να επανέλθει ο εικονικός συμψηφισμός και να σταματήσει το εμπόδιο του ταυτοχρονισμού; Πότε θα ανοίξει πραγματικά ο ηλεκτρικός χώρος για τις κοινότητες και όχι για τις εταιρείες- φαντάσματα που έχουν πέντε μετόχους και δέκα πάρκα; Τι σειρά προτεραιότητας έχετε δώσει για τα 150 MW του έργου της Δυτικής Ελλάδας; Γιατί δεν θέλετε να προχωρήσει; Θέλετε ή δεν θέλετε; Και τι συμφέροντα εξυπηρετείτε; Διότι εδώ είναι συμφέροντα από πίσω. Γιατί δεν προχωράει ένα έργο 150 MW στη Δυτική Ελλάδα που έχει μέσα δήμους, έχει μέσα αγρότες, ΤΟΕΒ, ΔΕΥΑ, ευάλωτα νοικοκυριά; Γιατί δεν το έχετε ως προτεραιότητα και έχετε άλλα έργα ως προτεραιότητα; Γι’ αυτό, άλλωστε, έχετε πολιτική ευθύνη την οποία και θα σας χρεώσουν οι πολίτες.

Διότι, κατά την άποψή μας, κύριε Υπουργέ, δεν νοείται πράσινη μετάβαση χωρίς κοινωνική συμμετοχή. Αυτό που συμβαίνει σήμερα και στη Δυτική Ελλάδα και στην Αιτωλοακαρνανία δεν είναι μια μετάβαση σε ένα πράσινο μέλλον, αλλά είναι κατάληψη από τους ενεργειακούς καταληψίες, κάτι που εμείς δεν θα αφήσουμε να περάσει.

Και κλείνω, κύριε Πρόεδρε -και σας ευχαριστώ για τον χρόνο- με το εξής: Επειδή άκουσα χθες τον Πρωθυπουργό να μιλάει για πυρηνική ενέργεια και ότι θα δούμε κάποια στιγμή σαν χώρα -εμείς σαν χώρα!- το μοντέλο της πυρηνικής ενέργειας, θα ήθελα να πω ότι πραγματικά μια τέτοια τοποθέτηση από επίσημα χείλη, από τον ίδιο τον Πρωθυπουργό της χώρας, μας βγάζει από τα ρούχα μας, μας εξοργίζει, κύριε Υπουργέ.

Αντί να βρούμε τρόπους να χτυπήσουμε τα καρτέλ, να σπάσουμε τα μονοπώλια, να πάμε με όρους ενεργειακών κοινοτήτων αποκεντρωμένων συστημάτων, ώστε να μπορούν οι δήμοι, οι περιφέρειες, τα σχολειά μας να μπουν σε μια λογική αυτοπαραγωγής, πετάμε το τυράκι της πυρηνικής ενέργειας. Επειδή δεν θέλουμε να τα βάλουμε με τους μεγάλους παίκτες και επειδή ο πολίτης σήμερα δεν μπορεί να σηκώσει το βάρος του λογαριασμού, του πετάμε το τυράκι της πυρηνικής ενέργειας, ενώ μία τέτοια υποδομή θέλει τουλάχιστον δεκαπέντε χρόνια για να γίνει και πάνω από 20 δισεκατομμύρια, ενώ είμαστε και σεισμογενής χώρα, κάτι που δεν πρέπει να ξεχνάμε.

Η Γερμανία το 2023 απέσυρε όλους τους πυρηνικούς σταθμούς, η Ισπανία θα το κάνει μέχρι το 2035, η Αυστρία τους έχει απαγορεύσει συνταγματικά, η Ιταλία έχει κάνει δημοψήφισμα για να τους απαγορεύσει κι εμείς μιλάμε τώρα για πυρηνική ενέργεια. Πού θα θάβετε τα απόβλητα; Στη Θεσσαλία; Στην Αιτωλοακαρνανία; Στον Έβρο; Στη Βοιωτία; Αυτό το ζήτημα δεν έχει λυθεί παγκόσμια.

Άρα, πετάμε στον κόσμο ένα τυράκι για να ψαρώσει η κοινωνία ότι τάχατες θα φέρουμε πιο φθηνή ενέργεια, την ίδια στιγμή ο κόσμος δεινοπαθεί. Δώστε μου, σας παρακαλώ, μία απάντηση στα συγκεκριμένα ερωτήματα που σας έκανα και δη για το ζήτημα της Δυτικής Ελλάδας που μας καίει πάρα πολύ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, κάνατε πολλές στροφές και ανοίξατε πάρα πολλά θέματα. Αν θέλετε να κάνουμε μια συζήτηση για το ενεργειακό μείγμα της χώρας, να την κάνουμε. Αν θέλετε να μιλήσουμε για την πυρηνική ενέργεια, να το συζητήσουμε. Όμως, θα ήθελα να ακούσω και τις προτάσεις του ΣΥΡΙΖΑ για το ενεργειακό μέλλον της χώρας, γιατί οι προτάσεις που ακούω από τον ΣΥΡΙΖΑ είναι λιγνίτης, κρατική ΔΕΗ και ενεργειακή δημοκρατία με ό,τι σημαίνει αυτό. Όμως, στην πράξη ξεχάσατε την ενεργειακή δημοκρατία όταν ήσασταν κυβέρνηση. Όμως, ποιο είναι το όραμα του ΣΥΡΙΖΑ για την ενέργεια στη χώρα; Αν θέλετε να κάνουμε αυτή τη συζήτηση, με ευχαρίστηση να την κάνουμε.

Μιλήσατε πάλι για καρτέλ και για λογαριασμούς. Έχουμε ξαναπεί ότι το 2019 είχαμε την πιο ακριβή τιμή χονδρικής σε όλη την Ευρώπη. Αυτό αφήσατε πίσω. Το 2015, 2016, 2017, 2018, 2019 είχαμε από τις πιο ψηλές τιμές σε όλη την Ευρώπη.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ο κόσμος πληρώνει πιο ακριβό ρεύμα τώρα!

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σήμερα έχουμε πέσει πολύ χαμηλότερα από αυτό το επίπεδο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Παρελκυστικά το λέτε, κύριε Υπουργέ.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Μιλάτε για τους λογαριασμούς ρεύματος. Φυσικά έχουν ανέβει οι λογαριασμοί. Δεν ξέρω γιατί συνεχίζουμε να κάνουμε αυτή τη συζήτηση και δεν μπορούμε να κατανοήσουμε ότι μεσολάβησε ένας πόλεμος και η χειρότερη ενεργειακή κρίση που έχει περάσει η Ευρώπη στην ιστορία της μεταξύ του 2019 και σήμερα, κάτι που προφανώς έχει επίπτωση στους λογαριασμούς και στις τιμές ενέργειας όχι μόνο στην Ελλάδα, αλλά σε όλη την Ευρώπη.

Όμως, θέλω να μιλήσω λίγο και για τον ηλεκτρικό χώρο τον οποίο αναφέρατε, γιατί το θέμα του ηλεκτρικού χώρου είναι όντως ένα μεγάλο ζήτημα το οποίο μας απασχολεί. Θέλω να τοποθετηθώ στο ευρύτερο πλαίσιο, προκειμένου να κατανοήσουμε τι σημαίνει ενεργειακός χώρος.

Αυτή τη στιγμή η ωριαία κατανάλωση στην Ελλάδα είναι περίπου 5,5 GW. Αυτή τη στιγμή έχουμε εγκατεστημένη ισχύ γύρω στα 15-16 GW από ΑΠΕ και όρους σύνδεσης που μας πάνε γύρω στα 33 GW, ενώ έχουμε και αιτήματα για επιπλέον όρους συνδέσεις που μας πάνε ακόμα περισσότερο από αυτό. Όπως μπορείτε να καταλάβετε, αν έχουμε ένα σύστημα που καταναλώνει 5,5 GW κάθε ώρα και προσπαθούμε να βάλουμε σε αυτό το σύστημα 25, 30, 35, 40, 45 GW, πού θα διοχετευθεί αυτή η ενέργεια; Θα έχουμε είτε τεράστιες περικοπές -με αποτέλεσμα μετά να έχουμε συζήτηση για τις περικοπές- είτε θα έχουμε μη βιώσιμα έργα.

Θα πρέπει, λοιπόν, να κατανοήσουμε ότι το θέμα του ηλεκτρικού χώρου δεν είναι θέμα τεχνικό, δεν είναι θέμα που αφορά το τι χώρο έχουν τα καλώδια και να δώσουμε, να ανοίξουμε χώρο στο σύστημα, αλλά θέμα που έχει να κάνει με το ότι έχουμε τεράστιο ενδιαφέρον για επενδύσεις σε ΑΠΕ στην Ελλάδα και ότι αυτό το ενδιαφέρον υπερκαλύπτει την κατανάλωση που έχουμε σήμερα και την πιθανή κατανάλωση που θα έχουμε τουλάχιστον στο εγγύς μέλλον. Αυτό είναι το θέμα του ηλεκτρικού χώρου και αυτό είναι το θέμα που εμείς καλούμαστε να ζυγίσουμε και να δούμε πώς θα λύσουμε. Διότι όταν έχεις πάρα πολύ μεγάλη προσφορά, πάρα πολύ μεγάλο επενδυτικό ενδιαφέρον σε μια αγορά που δεν μπορεί να το απορροφήσει, πρέπει να σκεφτούμε πάρα πολύ σοβαρά πώς μπορούμε να κάνουμε αυτή την εξίσωση να λειτουργήσει.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Συνεχίζουμε με την πρώτη με αριθμό 3736/26-2-2025 ερώτηση του κύκλου αναφορών-ερωτήσεων του Ανεξάρτητου Βουλευτή Δράμας κ. Δημήτριου Κυριαζίδηπρος τον Υπουργό Περιβάλλοντος και Ενέργειας με θέμα: «Κατασκευή Φράγματος, Ταμιευτήρα και Υδροηλεκτρικού Σταθμού στη θέση Τέμενος επί του Ποταμού Νέστου στην Περιφερειακή Ενότητα Δράμας».

Ορίστε, κύριε Κυριαζίδη, έχετε τον λόγο για την πρωτολογία σας.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Καλημέρα σας. Υγεία και δύναμη σε όλους.

Κύριε Υφυπουργέ, επαναφέρω το χρόνιο ζήτημα αναφορικά με τη δημιουργία υδροηλεκτρικού φράγματος στη θέση Τέμενος επί του ποταμού Νέστου στο Παρανέστι Δράμας. Πρόκειται για ένα καίριας σημασίας έργο υποδομής για τους πολίτες και ιδιαίτερα για τους αγρότες της ορεινής και ακριτικής Δράμας. Τόσο τα πρόσφατα φαινόμενα ακραίας ξηρασίας και λειψυδρίας που αντιμετώπισε ο πρωτογενής τομέας παραγωγής το περασμένο καλοκαίρι, όσο και οι αρρυθμίες στην αγορά ηλεκτρικής ενέργειας και η επίτευξη των ευρωπαϊκών περιβαλλοντικών στόχων από τη χώρα μας, καθιστούν την κατασκευή του φράγματος επίκαιρη και επιτακτική.

Ο αρχικός σχεδιασμός και οι συζητήσεις περί κατασκευής του στη θέση Τέμενος εκκίνησαν πριν από περίπου πενήντα χρόνια, ενώ σύμφωνα με τις δεσμεύσεις της ΔΕΗ θα έπρεπε να έχει ολοκληρωθεί εδώ και τουλάχιστον δέκα χρόνια. Μπορεί στον ενδιάμεσο χρόνο η χώρα μας να πέρασε μέσα από δύσκολα μνημονιακά έτη και η ΔΕΗ από τη διαδικασία της ιδιωτικοποίησης, όμως είναι σε φάση ωρίμανσης.

Βεβαίως, οφείλουμε να τονίσουμε ότι είναι ένα έργο πνοής για τη Δράμα. Ενδεικτικό της αύξουσας σημασίας του φράγματος είναι η συμπερίληψη από πλευράς του Υπουργείου σας –και αυτό είναι σημαντικό- στο Εθνικό Σχέδιο για την Ενέργεια και το Κλίμα, ως ένα έργο που θα συμβάλει στην περαιτέρω αξιοποίηση της υδροηλεκτρικής ενέργειας της χώρας μας.

Στο ίδιο μήκος κύματος, μια σχετική έρευνα και μελέτη κατέθεσε η Πολυτεχνική Σχολή του Δημοκρίτειου Θράκης το 2017. Το ίδιο, ο Δήμος Δράμας το 2012 με έκθεσή του πιέζει προς την πολιτεία για τη δημιουργία από πλευράς της ΔΕΗ, γιατί συμπεριλαμβανόταν και στη σύμβαση και συμπεριλαμβάνεται.

Το ίδιο και το 2015, από πλευράς μου, με την πρώτη μου εκλογή το 2012 έγινε μια προσπάθεια για να ενεργοποιηθεί και να υπάρξει η κατασκευή του συγκεκριμένου φράγματος.

Από το 2015, λοιπόν, η ΔΕΗ απαντάει για το συγκεκριμένο ζήτημα ότι έχει εξασφαλίσει τις προβλεπόμενες αδειοδοτήσεις για την κατασκευή του φράγματος του Τεμένους, τηρώντας κατά γράμμα την κείμενη νομοθεσία, προκειμένου να υλοποιήσει αυτή τη σημαντική επένδυση. Παρ’ όλα αυτά, μέχρι σήμερα επικρατεί στασιμότητα και ουδεμία πρόοδος έχει σημειωθεί, παρά τη θετική γνωμοδότηση για την παραχώρηση εκτάσεων 96 χιλιάδων τετραγωνικών στρεμμάτων στη ΔΕΗ για την κατασκευή του φράγματος.

Το ίδιο βεβαίως συμβαίνει και από πλευράς της Περιφέρειας Ανατολικής Μακεδονίας και Θράκης το 2018 που επιμένει για την κατασκευή.

Το βασικότερο και το κυριότερο όφελος από την κατασκευή του φράγματος θα είναι εκτός από την αντιπλημμυρική προστασία, η αποτελεσματικότερη και ευρύτερη άρδευση του κάμπου της Δράμας. Σύμφωνα με μελέτες και τεκμηριωμένες εκτιμήσεις θα υπάρχει η δυνατότητα άρδευσης 40 χιλιάδων στρεμμάτων. Ομολογουμένως, η κλιματική αλλαγή είναι ήδη παρούσα και μια από τις πιο επώδυνες εκφάνσεις είναι η ξηρασία και λειψυδρία. Το σύνολο των εργαζομένων στον πρωτογενή τομέα στην περιοχή μας βίωσε τις επιπτώσεις το καλοκαίρι που μας πέρασε, με καταστροφικές συνέπειες για την παραγωγή. Δεν θα πρέπει να παραγνωρίζουμε ότι η γεωργία και η κτηνοτροφία συνθέτουν την καρδιά της τοπικής οικονομίας και δραστηριότητας και συνδέονται άμεσα με τους υπόλοιπους κλάδους της οικονομίας.

Ο πρωτογενής τομέας χρειάζεται την έμπρακτη στήριξη και ενίσχυση της πολιτείας, ώστε να μπορέσει να ανταποκριθεί στις προκλήσεις των καιρών και οι εργαζόμενοι σε αυτόν να συνεχίζουν να ζουν και να εργάζονται στον τόπο μας. Το δημογραφικό ζήτημα και πρόβλημα στον τόπο μας, στη Δράμα, είναι μεγάλο.

Όμως, πέραν του αρδευτικού και υδροληπτικού οφέλους από το φράγμα του Τεμένους, θα υπάρχει όφελος και από την παραγωγή ηλεκτρικής ενέργειας. Σύμφωνα με εκτιμήσεις των ειδικών, το έργο στο Τέμενος θα μπορεί να παράγει 20-25 MW, έτσι ώστε να ενισχύσει το κομμάτι της ηλεκτρικής παροχής. Ένα μικρό μέρος της ισχύος θα είναι απαραίτητο για να λειτουργήσει το αντλιοστάσιο που θα μεταφέρει το νερό προς την πεδιάδα, ενώ η υπόλοιπη ισχύς θα διοχετευθεί στο δίκτυο.

Συνεπώς, εκτός από την τοπική κοινωνία, υπάρχει και ευρύτερο όφελος σε εθνικό επίπεδο με την παραγωγή πράσινης, καθαρής και φιλικής προς το περιβάλλον ηλεκτρικής ενέργειας. Η περαιτέρω υδροηλεκτρική αξιοποίηση των δυνατοτήτων της χώρας μας ενισχύει τη συμμετοχή των Ανανεώσιμων Πηγών Ενέργειας (ΑΠΕ) στο εθνικό ενεργειακό μείγμα και φέρνει την Ελλάδα πιο κοντά στην επίτευξη των Ευρωπαϊκών Ενεργειακών Στόχων του Green Deal.

Κύριε Υπουργέ, λαμβάνοντας όλα τα ανωτέρω υπ’ όψιν διακριβώνεται ότι η ΔΕΗ, παρά τις διαχρονικές διαβεβαιώσεις της δεν προχώρησε μέχρι σήμερα δυστυχώς στην υλοποίηση της δέσμευσης-σύμβασής της. Μην τηρώντας τις δεσμεύσεις της, η πεδιάδα της Δράμας κατεξοχήν, πέραν των άλλων υποχρεώσεών της, δυστυχώς παραμένει χωρίς τις δυνατότητες άρδευσης, γεγονός που οδηγεί τον αγροτικό κατεξοχήν τομέα σε εξαφάνιση, μολονότι αποτελεί την κυρίαρχη παραγωγική δραστηριότητα.

Το ερώτημα που γεννάται, κύριε Υπουργέ και πρέπει να απαντηθεί είναι τι μέλλει γενέσθαι με την περάτωση του έργου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, σας ευχαριστώ πάρα πολύ για την ερώτηση, γιατί μου δίνει την ευκαιρία, πέρα από τη συζήτηση για το συγκεκριμένο έργο, να αναφερθώ στα νερά και στο υδροηλεκτρικό δυναμικό της χώρας, το οποίο εγώ τουλάχιστον θεωρώ ότι είναι ένας ενεργειακός θησαυρός.

Σήμερα έχουμε περίπου 3,2 GW εγκατεστημένη ισχύ μεγάλων υδροηλεκτρικών και γύρω στα 200 MW σε μικρά υδροηλεκτρικά. Αυτά τα έργα παρέχουν περίπου το 7% της παραγωγής της χώρας, ανάλογα με τη χρονιά. Άμα δείτε τα δεδομένα, τα νερά είναι η μπαταρία που έχουμε. Παρέχουν ευελιξία ενδοημερήσια. Τα ανάβουμε το πρωί, τα σβήνουμε το μεσημέρι και τα ξανανάβουμε το βράδυ. Παρέχουν ευελιξία μέρα-μέρα –όταν δεν έχουμε πολλές ΑΠΕ, μπορούμε να βασιστούμε στα νερά- και παρέχουν και ευελιξία εποχική. Τα χρησιμοποιούμε πολύ περισσότερο το καλοκαίρι.

Όταν βλέπουμε το μέλλον του ενεργειακού συστήματος της χώρας, το μεγάλο ζήτημα είναι πώς θα έχουμε καθαρή ενέργεια, την οποία μπορούμε να ελέγχουμε, την οποία μπορούμε να αναβοσβήνουμε. Και όταν φτιάξει κάποιος τη λίστα και δει τι εγχώριους πόρους έχουμε, «νούμερο ένα» σε αυτή τη λίστα είναι σίγουρα τα νερά.

Γι’ αυτόν τον λόγο, όπως αναφερθήκατε και εσείς, η πρόθεσή μας ήταν να ανεβάσουμε τον πήχη και τον στόχο μας στο Εθνικό Σχέδιο για την Ενέργεια και το Κλίμα (ΕΣΕΚ). Τα νούμερα που βάλαμε είναι από σήμερα που έχουμε γύρω στα 3 GW να πάμε στο 2050 στα 4,7 GW για τα μεγάλα υδροηλεκτικά και τα μικρά υδροηλεκτρικά να τα διπλασιάσουμε, δηλαδή από 250 στα 490 και να επενδύσουμε, όπως επενδύουμε ήδη, στην αντλησιοταμίευση. Τα νούμερα από το ΕΣΕΚ είναι από τα 700 MW σήμερα, στα 5,5 GW το 2050.

Αυτό δείχνει μια ξεκάθαρη στρατηγική υπέρ της εκμετάλλευσης του υδροηλεκτρικού δυναμικού της χώρας και, φυσικά, με τα πολλαπλά οφέλη που έχει, όπως αναφερθήκατε και εσείς, για την άρδευση, την ύδρευση και την καταπολέμηση των συνεπειών της κλιματικής αλλαγής.

Νομίζω ότι το μεγάλο στοίχημα που έχουμε σήμερα είναι να δείξουμε ότι η χώρα μπορεί να κάνει τέτοια έργα. Όπως γνωρίζετε, έχουμε έργα όπως η Μεσοχώρα, η οποία είναι κολλημένη εδώ και πάρα πολλά χρόνια και είναι κατανοητό ότι οποιοσδήποτε σκέφτεται να επενδύσει σε ένα νέο υδροηλεκτρικό έργο πρέπει να δει ότι η χώρα μπορεί όντως να κάνει τέτοια έργα. Θεωρούμε ότι οι ενέργειες που έχουμε κάνει για το έργο της Μεσοχώρας είναι και αυτές πάρα πολύ σημαντικές, για να μπορέσουν να πείσουν τον κάθε επενδυτή –στην προκειμένη περίπτωση, τη ΔΕΗ- ότι αυτή είναι μια επένδυση που αξίζει να γίνει.

Για το συγκεκριμένο έργο που αναφέρατε, η ΔΕΗ το κοιτάει, το εξετάζει. Όπως γνωρίζετε και εσείς, αυτά τα έργα έχουν ένα πεδίο ωρίμανσης. Η δικιά μου εκτίμηση είναι ότι όσο πάμε στις ανάγκες της ευέλικτης παραγωγής, τα υδροηλεκτρικά έργα έχουν ακόμα μεγαλύτερη αξία και, άρα, αυτό θεωρούμε ότι για όλα τα έργα ενδυναμώνει τη θέση τους. Όπως σας είπα και πριν, πρέπει να δείξουμε ότι κάποιος μπορεί να κάνει τέτοια έργα.

Η πρόθεσή μας είναι να σπρώξουμε τα υδροηλεκτρικά στη χώρα, να πάμε και στα υφιστάμενα υδροηλεκτρικά και να τα θωρακίσουμε, γιατί έχουν χτιστεί εδώ και πάρα πολλά χρόνια κι έχουν απώλειες. Μπορούμε να φέρουμε νέα τεχνολογία και να κάνουμε ό,τι μπορούμε. Θα συνεχίσουμε να συζητάμε και με τη ΔΕΗ και με την τοπική κοινωνία για το πώς μπορούμε αυτό να το φέρουμε σε πέρας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ο κ. Κυριαζίδης έχει τον λόγο για να δευτερολογήσει.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υφυπουργέ, αναφερθήκατε στη χρησιμότητα, αλλά και στην αναγκαιότητα και για την εθνική οικονομία, αλλά και για την τοπική. Είναι υποχρέωση-δέσμευση της ΔΕΗ για να της παραχωρηθεί η συγκεκριμένη έκταση, η λειτουργία έχει προβλεφθεί στη σύμβαση και έπρεπε ήδη το έργο να έχει κατασκευαστεί.

Πολύ ορθά το τονίζετε και ήταν θετικό ότι συμπεριλήφθηκε στο νέο σχέδιο της χώρας, αλλά αναμένουμε να ξεκινήσουν τα έργα. Αυτό έχει σημασία. Διότι, όπως τόνισα, ο πρωτογενής τομέας πέρυσι στη Δράμα -ο καθένας, βεβαίως, ενδιαφέρεται για το σπίτι του- είχε μείωση 30%. Το Νευροκόπι, το λεκανοπέδιο, έχει και μία μονοκαλλιέργεια που και σε αυτήν την περιοχή έχει κινηθεί η διαδικασία, αλλά το συγκεκριμένο καλύπτει τρεις δήμους: Παρανεστίου, Δοξάτου, Δράμας, σαράντα χιλιάδες στρέμματα. Η ΔΕΗ καθυστερεί, ολιγωρεί. Μπορεί να έχει ιδιωτικοποιηθεί, αλλά έχει χρέος να προχωρήσει στο συγκεκριμένο έργο. Θα παρακαλούσα να πιέσετε.

Ήδη από την πλευρά της Αντιπεριφέρειας έχει κατατεθεί και σχετικό αίτημα, εκ νέου, για την αναγκαιότητα του συγκεκριμένου έργου και οφείλει η Κυβέρνηση μας να αναλάβει κι αυτό το βάρος, να πιέσει τη ΔΕΗ. Ιδιωτική εταιρεία είναι πλέον, έχει το χρέος. Άλλωστε, η μελέτη η οποία έχει καταρτιστεί και κατατεθεί από πλευράς του Δημοκριτείου Πανεπιστημίου κινείται σε ένα ύψος 100 εκατομμυρίων που θα μπορούσε να καλυφθεί από τη ΔΕΗ, γιατί δέκα χρόνια τώρα εκμεταλλεύεται τα συγκεκριμένα δίκτυα-φράγματα χωρίς να έχει καταβάλει ούτε τα αντισταθμικά οφέλη που οφείλει στους δήμους. Είναι ένα ζήτημα.

Αναφέρω δε συγκεκριμένα ότι υπήρξε πρόσφατη ανακοίνωση από πλευράς των ΤΟΕΒ και υποχρεώνει τους καλλιεργητές σε ώρες λειτουργίας κι αυτό, αν θέλετε, δημιουργεί τεράστιο πρόβλημα. Επιβάλλεται να ποτίζεται, ανά ώρα, ένα στρέμμα. Ειδάλλως -λέει- είμαστε υποχρεωμένοι να κλείσουμε τη λειτουργία των γεωτρήσεων, διότι υπάρχει ένα τεράστιο θέμα. Και ανέρχεται και το κόστος παραγωγής, αναφορικά βεβαίως, προς τους αγρότες. Άρα, είναι επιβεβλημένη η κατασκευή του συγκεκριμένου φράγματος και ταμιευτήρα, ως έχει δεσμευτεί η ΔΕΗ.

Γι' αυτό, κύριε Υπουργέ, προσδοκώ και φιλοδοξώ να εκλάβετε την ανησυχία μου, όπως αυτή εκφράζεται μέσω της συγκεκριμένης ερώτησης, έτσι ώστε να επανενταχθεί το φράγμα στη θέση Τέμενος στο χάρτη του Υπουργείου ως συνέβη, αλλά και να υπάρξει η έναρξη των εργασιών υλοποίησης.

Τέλος, σας προσκαλώ –είναι και ένα αίτημα των κατοίκων της Δράμας- να προσέλθετε και στους προορισμούς σας να έχετε και τη Δράμα, για να διαπιστώσετε ιδίοις όμμασι τι ακριβώς συμβαίνει σε αυτόν τον ακριτικό, παραμεθόριο, θα έλεγα, πολλές φορές εγκαταλειμμένο Νομό. Σας περιμένουμε, αλλά περιμένουμε και τις ενέργειες του Υπουργείου, έτσι ώστε να πιεστεί η ΔΕΗ, ειδάλλως θα αναζητήσουμε άλλους τρόπους πίεσης -σε εισαγωγικά θα πω «εκβιασμού»- προς τη ΔΕΗ να προχωρήσει στην υποχρέωσή της, δηλαδή στη σύμβαση που έχει αποδεχθεί και οφείλει να προχωρήσει στην κατασκευή του έργου.

 (Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά σχετικά έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υπουργός έχει τον λόγο για τη δευτερολογία του.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Βουλευτά και σας ευχαριστώ για την πρόσκληση, την οποία θα αποδεχτώ. Θα ήθελα πάρα πολύ να έρθω να τα δω από κοντά και να συζητήσουμε με την κοινωνία για τις ανησυχίες της.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αποδεχθήκατε την πρόσκληση του κ. Κυριαζίδη;

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Θα πω δύο πράγματα στη δευτερολογία μου. Το πρώτο είναι σε σχέση με τα αποθέματα που αναφερθήκατε, τα οποία όντως φέτος έχουμε δει ότι είναι αρκετά χαμηλότερα από άλλες χρονιές και είναι κάτι μας ανησυχεί πάρα πολύ, είναι και ένα πρόβλημα που έχει όλη η ανατολική Ευρώπη. Το δεύτερο είναι η ανάγκη, όντως, αυτά τα έργα να ξεκλειδώσουν. Αυτή ήταν η δέσμευση που εμείς βάλαμε στο ΕΣΕΚ. Όπως αναφερθήκατε, το συγκεκριμένο έργο είναι στη λίστα των έργων που έχουμε δει και ο στόχος μας είναι να δούμε πώς μπορούμε να το ξεμπλοκάρουμε, όσο γίνεται πιο γρήγορα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Όπως ήδη έχω προαναγγείλει, στις επόμενες δύο επίκαιρες ερωτήσεις θα απαντήσει ο Υπουργός Εξωτερικών, ο κ. Γεώργιος Γεραπετρίτης.

Θα συζητήσουμε τώρα τη δεύτερη με αριθμό 4563/08-4-2025 ερώτηση του κύκλου των αναφορών-ερωτήσεων του Ανεξάρτητου Βουλευτή Α΄ Θεσσαλονίκης, κ. Μιχαήλ Χουρδάκη, προς τον Υπουργό Εξωτερικών, με θέμα: «Στασιμότητα στην πραγματοποίηση ερευνών από ιταλικό πλοίο στον βυθό της θάλασσιας περιοχής μεταξύ Κρήτης και Κύπρου για τις ανάγκες της ηλεκτρικής ενέργειας διασύνδεσης».

Κύριε Χουρδάκη, έχετε τον λόγο για την πρωτολογία σας.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ, κύριε Πρόεδρε.

Κύριε Γεραπετρίτη, έχουμε καιρό να μιλήσουμε σε επίκαιρη ερώτηση στη Βουλή. Ήταν πριν από έξι μήνες, όταν είχαμε μια παρόμοια συζήτηση και τότε με είχατε διαβεβαιώσει, ότι πολύ σύντομα θα ξεκινήσουν ξανά όλα όσα χρειάζονται για να προχωρήσει και η διασύνδεση με το καλώδιο για το οποίο όλοι ξέρουμε πώς πέρσι τον Ιούλιο η Τουρκία παρενέβη και διέκοψε τις όποιες εργασίες. Θέλω να θυμίσω μερικά πράγματα από την απάντηση που μου δώσατε στις 9 Δεκεμβρίου:

Αναφερθήκατε, πρώτον, στο ότι είναι έργο αμοιβαίου ενδιαφέροντος. Συμφωνούμε.

Δεύτερον, είπατε ότι η Ελληνική Κυβέρνηση και η αρμόδια Υπηρεσία έχουν δώσει την άδεια.

Τρίτον, είπατε ότι -ανοίγω εισαγωγικά- «το πλοίο εξήλθε των ελληνικών χωρικών υδάτων σε χώρο, που πράγματι είναι καθορισμένος από την ελληνοαιγυπτιακή συμφωνία … », ότι «...υπήρξε πράγματι παρεμπόδιση εκ μέρους των τουρκικών πλοίων, αποσυμπιέστηκε η ένταση...».

Τέταρτον, είπατε ότι «δεν υπήρξε καμία απολύτως αίτηση αδειοδότησης από τις τουρκικές αρχές».

Αναφερθήκατε εδώ και περίμενα μήπως τόσους μήνες είχατε την καλοσύνη να φέρετε στην αρμόδια Επιτροπή το τι έχει συζητηθεί. Πώς αποσυμπιέστηκε αυτή η ένταση, κύριε Γεραπετρίτη; Θα μας φέρετε τις απομαγνητοφωνημένες συνομιλίες; Είχατε πει ότι μιλήσατε με τον κ. Φιντάν.

Δεν πρέπει να ξέρουμε εμείς, από τον Υπουργό Εξωτερικών μας, τι έγινε εκείνη την ημέρα, τι συζητήθηκε και να μην το μάθουμε και αυτό από τρίτες χώρες, όπως έχουμε μάθει άλλα πράγματα από τη Γερμανία;

Δεύτερον. Δεν ξέρω αν εσείς το βλέπετε, αλλά δεν υπάρχει άνθρωπος που να μην ασχολείται, έστω επιδερμικά, με τα θέματα εξωτερικής πολιτικής και να μην ανησυχεί για την εθνική υποχώρηση που συμβαίνει σε πάρα πολλά ζητήματα και σε γεωπολιτικά μέτωπα στην περιοχή μας και στην ανυπαρξία, σε ό,τι αφορά τις κινήσεις μας σε μέτωπα μακρύτερα από την Ανατολική Μεσόγειο. Κι ειδικά δε, με τον ρόλο που έχουμε ως μη μόνιμο μέλος του Συμβουλίου Ασφαλείας, θα περίμενε κάποιος να έχουμε τελείως διαφορετική θεώρηση των πραγμάτων.

Θα ήθελα, σας παρακαλώ, να μου πείτε: Υπάρχει μια συγκεκριμένη στόχευση της ελληνικής εξωτερικής πολιτικής ή απλώς απαντάμε σε ό,τι θέλει η Τουρκία; Έχουμε υπογράψει -όταν εσείς κάνατε κι εκείνη την υπόκλιση, που είπατε ότι δεν ήταν υπόκλιση- τη Συμφωνία των Αθηνών; Ξεπλύναμε την Τουρκία στην Ευρωπαϊκή Ένωση; Τους βάλαμε στο Πρόγραμμα SAFE, όταν τον Μάρτιο «ξεχάστηκε» -σε εισαγωγικά φυσικά η λέξη- να τεθεί ότι η άμυνα δεν είναι εμπορικό προϊόν και άρα, θα πρέπει να μπει σε άλλη διαδικασία, που να μπορεί η Ελλάδα να ασκήσει βέτο;

Θέλω, επίσης, να θυμίσω ότι επί των ημερών της διακυβέρνησής σας έχουμε τη μετατροπή της Αγίας Σοφίας σε τζαμί, πολύ πρόσφατα είχαμε απώλεια του ιδιοκτησιακού καθεστώτος στη Μονή της Αγίας Αικατερίνης στο Σινά και μετά την επίσκεψή σας, όλοι οι κύκλοι του Υπουργείου Εξωτερικών αναφέρονται στη χρήση, -τη μόνιμη χρήση- και όχι στο πραγματικό ιδιοκτησιακό καθεστώς.

Βγήκαν «κουτσουρεμένα» θαλάσσια πάρκα, που ξέχασαν να έχουν μέσα τα Δωδεκάνησα.

Κατατέθηκαν τις επόμενες μέρες από την Τουρκία αντίστοιχοι χάρτες, που συνεχίζουν και κόβουν το Αιγαίο στη μέση.

Η Λιβύη προχθές είδατε τι έχει απαντήσει, και πάλι δεν απαντήσατε εσείς και σας παρακαλώ να το κάνετε. Υπάρχουν κύκλοι -και το έχω εκτυπώσει εδώ- που αναφέρουν το εξής. Πηγές του ελληνικού ΥΠΕΞ σχολιάζουν ότι «η Ελλάδα δεν φοβάται να ασκήσει τα κυριαρχικά της δικαιώματα». Γιατί βάζετε πηγές να απαντήσουν και δεν απαντάτε εσείς ξεκάθαρα;

Έχω μια σειρά πραγμάτων για τα οποία πραγματικά αναρωτιέμαι αν το Υπουργείο Εξωτερικών έχει στόχευση και έχει εικόνα:

Μη οριστικοποίηση των συμφωνιών για την ΑΟΖ της Αλβανίας. Πέντε χρόνια μετά πήραν την είσοδο στο ΝΑΤΟ που θέλανε, εμείς δεν έχουμε πάρει τίποτα.

Πλημμελής προετοιμασία για τη Λιβύη.

Ανυπαρξία ελληνικής εξωτερικής πολιτικής στη Συρία.

Φαίνεται ότι έχετε πλήρη άγνοια ως Υπουργείο Εξωτερικών για τα οφέλη της θρησκευτικής διπλωματίας, όταν έχουμε τόσα πατριαρχεία.

Δεν ξέρω αν είστε γνώστης -ελπίζω να μην είστε- για το άντρο νεποτισμού που υπάρχει στο Υπουργείο Εξωτερικών, όπου γονείς παίρνουν συνέντευξη από τα παιδιά τους για να τους κάνουν διπλωμάτες. Από φροντιστήριο γνωστού παράγοντα της διπλωματίας αν δεν περνούσες μέχρι πρόσφατα από εκεί, δεν μπορούσες να μπεις.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κύριε Πρόεδρε, ερώτηση είναι αυτή;

**ΠΡΟΕΔΡΕΥΩΝ (Αθανάσιος Μπούρας):** Επί του θέματος, παρακαλώ.

**ΜΙΧΑΗΛ ΧΟΥΡΔΑΚΗΣ:** Είμαι εντελώς επί του θέματος. Σας παρακαλώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εγώ άλλο διαβάζω, κύριε Χουρδάκη. Σας παρακαλώ, επί του θέματος.

**ΜΙΧΑΗΛ ΧΟΥΡΔΑΚΗΣ:** Θα σας εξηγήσω.

Όταν έρχεστε, κύριε Γεραπετρίτη, τον Δεκέμβριο και μου λέτε «θα συνεχίσει και θα προχωρήσει», έχουν περάσει έξι μήνες και δεν έχει προχωρήσει τίποτα, το θέμα δεν είναι να μου πείτε ξανά τα ίδια. Το θέμα είναι να μου πείτε ποια είναι η στόχευση της ελληνικής εξωτερικής πολιτικής και με πάρα πολύ ευγένεια σας κωδικοποιώ όλες αυτές τις παραλείψεις ή τις λάθος κινήσεις που έχετε κάνει.

Άρα, περιμένω από εσάς μια απάντηση συνολική. Μη κρυφτείτε πίσω από το «θα έρθουν οι Ιταλοί και θα μπει τον Ιούλιο το καλώδιο», γιατί αυτό ξέρουμε όλοι ότι δεν πρόκειται να γίνει.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Πρόεδρε.

Κύριε Χουρδάκη, σήμερα δεν ήρθατε να κάνετε επίκαιρη ερώτηση, προφανώς,…

**ΜΙΧΑΗΛ ΧΟΥΡΔΑΚΗΣ:** Επικαιρότατη!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):**...ήρθατε να κάνετε μία δήλωση η οποία αφορά το πρόσωπό σας και πώς αντιλαμβάνεστε εσείς την εξωτερική πολιτική.

**ΜΙΧΑΗΛ ΧΟΥΡΔΑΚΗΣ:** Λυπάμαι που το λέτε αυτό.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευτυχώς για τον ελληνικό λαό, την εξωτερική πολιτική δεν την ασκείτε εσείς, αλλά την ασκεί η υπεύθυνη Κυβέρνηση η οποία απολαύει της εμπιστοσύνης της Βουλής. Και ήρθατε σήμερα με το πρόσχημα του ζητήματος της πόντισης της ηλεκτρικής διασύνδεσης για να μας πείτε για το SAFE, να μας πείτε για την Αγία Σοφία, να μας πείτε για τη Λιβύη, να μας πείτε για την Αίγυπτο, να μας πείτε για την Τουρκία.

**ΜΙΧΑΗΛ ΧΟΥΡΔΑΚΗΣ:** ...(δεν ακούστηκε)

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Δεν σας διέκοψα καθόλου, κύριε Χουρδάκη,...

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Χουρδάκη.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):**…αλλά κι εμένα θα μου επιτρέψετε να σας πω ότι δεν θα σας απαντήσω. Θα απαντήσω, ως οφείλω, -και τουλάχιστον σε αυτό νομίζω ότι η κοινοβουλευτική μου στάση είναι γνωστή στο Σώμα- ότι εγώ απαντώ πάντοτε ο ίδιος, βλέπω ο ίδιος τους πολιτικούς αρχηγούς, παρίσταμαι τακτικά στην Επιτροπή Εξωτερικών Υποθέσεων και Άμυνας και συγκαλώ το Συμβούλιο Εξωτερικής Πολιτικής. Άρα, σας παρακαλώ πάρα πολύ όταν θα έρχεστε στη Βουλή να σέβεστε το κοινοβουλευτικό σας καθήκον. Και παρακαλώ, το αμετροεπές ύφος για την άγνοια, την εθνική υποχώρηση, την ανυπαρξία, την υπόκλιση, τον νεποτισμό, να τα παραλείψετε όλα ή, εάν θέλετε, να κάνετε από μία ερώτηση για το καθένα, για να απαντηθεί. Αλλά εδώ, κύριε Χουρδάκη, δεν πρόκειται για θέατρο, πρόκειται για τη Βουλή των Ελλήνων, και αυτό οφείλουμε να το σεβόμαστε όλοι.

Το ζήτημα της πόντισης της ηλεκτρικής διασύνδεσης είναι ένα ζήτημα το οποίο αφορά ένα έργο κοινού ενδιαφέροντος της Ευρωπαϊκής Ένωσης. Είναι ένα εξαιρετικά σύνθετο έργο, απαιτεί τη συντονισμένη δράση περισσοτέρων φορέων, διότι θα εκδοθούν Navtex οι οποίες στην πραγματικότητα εκτείνονται σε χιλιάδες μίλια στην Ανατολική Μεσόγειο. Θα υπάρξει η αναγκαία λειτουργία του καλωδίου και θα ακολουθήσει η πόντιση. Εάν αισθάνεστε ότι εσείς θα επιβάλετε το με ποιον τρόπο και πότε θα γίνει η πόντιση αυτή, θα μου επιτρέψετε να πω ότι δεν ισχύει.

Επειδή αναφερθήκατε σε πολλά, θέλω να σας πω για την ελληνική εξωτερική πολιτική μόνο ένα θέμα. Μου κάνει τρομερή εντύπωση ειδικώς επειδή αναφέρετε το θέμα της Λιβύης και την αντίδραση της Λιβύης. Ξέρετε, κύριε Χουρδάκη, αυτή τη στιγμή πόσα είναι τα κράτη τα οποία έχουν θαλάσσια σύνορα στη Μεσόγειο; Πόσα είναι τα κράτη ξέρετε; Τώρα δεν παρεμβαίνετε!

**ΜΙΧΑΗΛ ΧΟΥΡΔΑΚΗΣ:** Θέλετε να σας απαντήσω;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):**  Τα κράτη λοιπόν τα οποία βρέχονται από τη Μεσόγειο και έχουν θαλάσσια σύνορα είναι είκοσι ένα. Είναι είκοσι ένα κράτη. Όλα τα κράτη αυτά προβάλλουν αξιώσεις θαλασσίων ζωνών και εμείς -θέλω να είμαι πάρα πολύ σαφής- θα κατοχυρώνουμε τα κυριαρχικά μας δικαιώματα επί των θαλασσίων ζωνών στο πεδίο, όπως μας επιβάλλει το εθνικό συμφέρον, αλλά –προσέξτε- όταν το πράττουμε, όπως το πράξαμε με το θαλάσσιο χωροταξικό το οποίο ήταν υπερήμερο, με τα θαλάσσια πάρκα που ήταν υπερήμερα, με τη Cevron και την Exxon που ήταν υπερήμεροι, όταν τα πράττουμε αυτά θα περιμένουμε τις αντιδράσεις. Και σεβόμαστε τις αντιδράσεις και απέναντι στις αντιδράσεις εμείς προβάλλουμε το διεθνές δίκαιο.

Ειδικά με τη Λιβύη βεβαίως και είμαστε σε διάθεση να συζητήσουμε στο πλαίσιο του διεθνούς δικαίου για την οριοθέτηση των θαλασσίων ζωνών, διότι έχει αντικείμενες ακτές σε σχέση με την Ελλάδα. Αλλά ως εδώ η υποκρισία! Όταν ασκούμε στο πεδίο τα κυριαρχικά μας δικαιώματα μας εγκαλείτε για τις αντιδράσεις των άλλων, που αν μη τι άλλο αποδεικνύουν ότι εμείς δεν φοβόμαστε και όταν κατά τη γνώμη σας δεν ασκούμε αυτά τα δικαιώματα, μας εγκαλείτε ότι είμαστε εφεκτικοί.

Αποφασίστε λοιπόν: θέλετε να τα ασκούμε ή δεν θέλετε να τα ασκούμε; Και όταν τα ασκούμε, που εμείς πάντοτε θα τα ασκούμε με γνώμονα το διεθνές δίκαιο και το εθνικό συμφέρον, θα περιμένετε και αντιδράσεις, αλλά στις αντιδράσεις αυτές εμείς ουδέποτε, μα ουδέποτε θα είμαστε με οποιονδήποτε τρόπο διστακτικοί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Ορίστε, κύριε Χουρδάκη, έχετε τον λόγο για τη δευτερολογία σας επί της ερωτήσεως.

**ΜΙΧΑΗΛ ΧΟΥΡΔΑΚΗΣ:** Κύριε Γεραπετρίτη, θα ξεκινήσω από τα είκοσι ένα κράτη που λέτε. Πράγματι το τι θα γίνει με το Μαρόκο μάς έχει ανησυχήσει πάρα πολύ, δεδομένου ότι είναι μια χώρα τόσο κοντά και έχουμε κοινά σύνορα θαλάσσια. Δηλαδή είναι αστείο το να λέμε πόσες χώρες υπάρχουν εδώ για να κρυφτείτε πίσω από τις παραλείψεις για τα κράτη και για τις χώρες που πραγματικά υπάρχει ανυπαρξία ή ολιγωρία εξωτερικής πολιτικής.

Δεν έχω έρθει να κάνω θέατρο. Μίλησα μόνο τεκμηριωμένα, αναφέρθηκα σε πραγματικά περιστατικά. Δεν υπήρξε τίποτα το οποίο να θυμίζει θέατρο και ξέρετε πολύ καλά ότι εγώ μιλάω πάντα έτσι, και αναρωτιέμαι γιατί εκνευριστήκατε ή γιατί δεν απαντάτε επί της ουσίας και αν έχετε κάτι να κρύψετε. Μακάρι να μπορούσα να κάνω ξεχωριστές επίκαιρες ερωτήσεις για όλα αυτά, κύριε Γεραπετρίτη, δυστυχώς όμως ο αριθμός των επίκαιρων ερωτήσεων ειδικά για τους Ανεξάρτητους Βουλευτές είναι περιορισμένος.

Σαφώς και αναγνωρίζω ότι έρχεστε εσείς προσωπικά να απαντήσετε σχεδόν σε όλες, μόνο σε μία ήρθε η κυρία Παπαδοπούλου. Είναι κάτι σημαντικό. Αυτό όμως δεν σημαίνει ότι πρέπει να σας χαϊδεύουμε. Άρα, μη θυμώνετε και μην εκνευρίζεστε. Τώρα αν ευτυχώς είστε εσείς στην εξωτερική πολιτική και όχι κάποιος άλλος, αυτό είναι τελείως υποκειμενικό, οπότε δεν χρειάζεται να απαντήσω σε αυτό.

Θα ήθελα όμως να επανέλθω στο αν έχετε κατά νου το τι συμβαίνει στο Υπουργείο Εξωτερικών σε ό,τι αφορά το νέο προσωπικό. Δεν χρειάζεται να το απαντήσετε τώρα, αναζητήστε το, σε ό,τι αφορά τους γονείς που παίρνουν συνεντεύξεις από τα παιδιά τους. Αν έχετε επίσης διάθεση να μας πείτε τι διεμηνύθη με τον Φιντάν και δήθεν η πίεση υπήρξε μικρότερη και τελικά δεν είχαμε κάτι άλλο. Ποια είναι η στόχευση της ελληνικής εξωτερικής πολιτικής; Και αν θέλετε εγώ έχω ήδη ετοιμάσει και σήμερα θα καταθέσω μια επίκαιρη επερώτηση γι’ αυτό, προκειμένου να δημιουργεί να προκαλέσω συζήτηση στη Βουλή. Άρα θα περιμένω να μην καθυστερήσετε να δώσετε το ok στον Γενικό Γραμματέα της Βουλής για να μπει αυτή η επερώτηση προς συζήτηση. Γιατί στην προηγούμενη επερώτησή μου πήραμε έξι μήνες περίπου.

Και σε ό,τι αφορά το ότι ασκούμε τα κυριαρχικά μας δικαιώματα, μακάρι να τα ασκούσαμε. Ξέρετε τα 6 μίλια μπορούν να γίνουν και 7 και 8 και 9, μέχρι και 12. Γιατί δεν το κάνουμε; Υπάρχει συγκεκριμένος λόγος; φοβόμαστε κάτι; Και όσον αφορά αυτά που λέει η αδερφή του Πρωθυπουργού, ότι το Αιγαίο δεν είναι ελληνική λίμνη, κανείς δεν λέει ότι αν ασκήσουμε αυτή τη δυνατότητα το Αιγαίο θα γίνει ελληνική λίμνη. Η άσκηση των δικαιωμάτων μας, κύριε Γεραπετρίτη, δεν είναι να έρχεται ένα ιταλικό πλοίο να ξεκινάει έρευνες και μετά να φεύγει. Είναι να έχουμε ήδη ένα καλώδιο τελειωμένο και το τελειωμένο καλώδιο αν θέλετε και για πρακτικούς λόγους -και δυστυχώς στη δική σας βάρδια έχει γίνει αυτό- κοστίζει. Ο ΑΔΜΗΕ από 1η Ιουλίου θα αρχίσει να χρεώνει στους Έλληνες καταναλωτές χρήματα γι’ αυτό το καλώδιο. Υπάρχουν ρήτρες. Υπάρχει επίσης η Κύπρος που εμπλέκεται σ’ αυτό και η οποία δεν θα χρεώσει τους Κύπριους καταναλωτές μέχρι την ολοκλήρωση της διαδικασίας.

Άρα δεν είναι μόνο τα εθνικά μας θέματα, είναι και οικονομικά θέματα, είναι και άλλες παραλείψεις, στις οποίες συνολικά θέλω να σας πω ότι εσείς δεν τα πάτε όσο καλά νομίζετε ότι τα πάτε. Αν δηλαδή είστε χαρούμενος με το ότι η Λιβύη για το παράνομο -που συμφωνούμε όλοι ότι είναι παράνομο- τουρκολιβυκό μνημόνιο διαμαρτύρεται τώρα που δώσαμε δύο οικόπεδα, πρέπει να αναρωτηθείτε τι άλλο πρέπει να κάνουμε για να μην έχουμε από παντού σφαλιάρες.

Ευχαριστώ. (SO)

**ΠΡΟΕΔΡΕΥΩΝ (Αθανάσιος Μπούρας):** Ορίστε κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Δυστυχώς ο κύριος Βουλευτής συνέχισε στον ίδιο τόνο αφενός, να αναφέρεται σε θέματα τα οποία δεν άπτονται ούτε κατ’ ελάχιστον της επίκαιρης ερώτησης, όπως αυτή η φερόμενη συνέντευξη γονέα προς τέκνο.

Εάν θέλετε να πείτε κάτι, κύριε Χουρδάκη, θα το πείτε ευθέως, χωρίς υπαινιγμούς, διότι αυτό που κάνετε είναι ασέβεια στο Κοινοβούλιο. Εάν θέλετε, ευθέως, εδώ είμαστε, στα Πρακτικά της Βουλής να το πείτε. Αλλά να πετάτε δύο φορές στον αέρα ατεκμηρίωτες προτάσεις, με συγχωρείτε πάρα πολύ, αυτό δεν είναι πολιτική ανδρεία.

**ΜΙΧΑΗΛ ΧΟΥΡΔΑΚΗΣ:** Δεν έχει συμβεί;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Δεύτερον, αναφέρθηκε ο κ. Χουρδάκης σε πολλά ζητήματα, ανάμεσα σε άλλα στην ανυπαρξία και στα χωρικά ύδατα.

Η Κυβέρνηση, κύριε Χουρδάκη, είναι στην εξουσία έξι χρόνια. Στα έξι-επτά χρόνια δεν θα κάνω καταμέτρηση τι έχει πράξει. Τα γνωρίζουμε όλοι. Διότι μιλήσατε για ανυπαρξία και τι θα κάνουμε με τα χωρικά ύδατα.

Πότε μεγάλωσαν τα χωρικά ύδατα; Πότε μεγάλωσε η ελληνική επικράτεια; Επί θητείας Αριστεράς; Επί θητείας ΠΑΣΟΚ; Επί ποιας θητείας μεγάλωσε η Ελλάδα, κύριε Χουρδάκη, γνωρίζετε; Μεγάλωσε επί της Κυβέρνησης του Κυριάκου Μητσοτάκη, όταν επεκτάθηκαν τα χωρικά ύδατα στα 12 μίλια δυτικά και μέχρι το Ακρωτήριο Ταίναρο.

Πότε η Ελλάδα έκανε συμφωνίες για αποκλειστική οικονομική ζώνη; Επί ΣΥΡΙΖΑ; Επί ΠΑΣΟΚ; Επί Κυβέρνησης Κυριάκου Μητσοτάκη με την Αίγυπτο και την Ιταλία. Πότε η Ελλάδα κατέθεσε θαλάσσιο χωροταξικό σχεδιασμό; Επί ΣΥΡΙΖΑ; Επί ΠΑΣΟΚ; Επί της παρούσας Κυβέρνησης τους περασμένους δύο μήνες.

Ποτέ η Ελλάδα έδωσε οικόπεδα σε αμερικανικούς κολοσσούς εντός υφαλοκρηπίδας και αποκλειστικής οικονομικής ζώνης; Ποτέ συνέβη; Επί ΣΥΡΙΖΑ; Πότε η Ελλάδα έκανε θαλάσσια χωροταξικά πάρκα για τα οποία σήμερα μέμφεστε; Τα έκανε επί ΣΥΡΙΖΑ; Επί αυτής της Κυβέρνησης τα έκανε, κύριε Χουρδάκη.

Και να σας πω και κάτι άλλο; Εσείς θεωρείτε ότι η άσκηση εξωτερικής πολιτικής είναι μια άσκηση επί χάρτου. Θέλω λοιπόν να σας πω το εξής. Ζούμε στη χειρότερη μεταπολεμική στιγμή. Το αντιλαμβάνονται όλοι. Αυτήν τη στιγμή υπάρχει μια τεράστια ασυμμετρία και αβεβαιότητα στον κόσμο. Παρά ταύτα, η Ελλάδα έχει καταφέρει χάρη στην πολιτική αρχών που ασκεί να έχει τον απόλυτο σεβασμό όλων των χωρών, να μην έχει ανοικτά μέτωπα, να ασκεί στο πεδίο τα κυριαρχικά της δικαιώματα, να είναι ένα από τα 15 κράτη τα οποία αυτήν τη στιγμή καθορίζουν την παγκόσμια αρχιτεκτονική ασφαλείας μέσω του Συμβουλίου Ασφαλείας του Οργανισμού Ηνωμένων Εθνών.

Αυτά επί της παρούσας Κυβέρνησης, κύριε Χουρδάκη. Γι’ αυτό όταν μιλάτε για έλλειψη στόχευσης και για ανυπαρξία, θα μιλάτε με συγκεκριμένα γεγονότα και δεν αναφερθήκατε σε κανένα απολύτως συγκεκριμένο γεγονός. Αναφερθήκατε μόνο με φληναφήματα τα οποία αναπαράγονται από τα μέσα. Αν δει κάποιος την ερώτησή σας, θα καταλάβει. Αναφορές σε μέσα μαζικής ενημέρωσης είναι, δεν είναι κάτι άλλο.

Οπότε καταλαβαίνουμε όλοι τη διαφορά μεταξύ μιας υπεύθυνης Κυβέρνησης που ασκεί με φρόνηση την εξωτερική πολιτική και τυχοδιωκτισμού ο οποίος μπορεί να οδηγήσει τη χώρα στην πιο δύσκολη παγκόσμια εποχή σε πραγματική κρίση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Και πράγματι -τυχαίνει να προεδρεύω πολλές φορές- έρχεστε στις περισσότερες των περιπτώσεων εσείς ο ίδιος, παρά το βάρος και την ευθύνη που έχετε ταξιδεύοντας σε όλον τον κόσμο για τα συμφέροντα της Ελλάδος.

Πριν προχωρήσουμε στην τελευταία για σήμερα επίκαιρη ερώτηση, θα ήθελα να ανακοινώσω στο Σώμα ότι οι Υπουργοί Ανάπτυξης, Εθνικής Οικονομίας και Οικονομικών και Εξωτερικών κατέθεσαν στις 19.6.2025 σχέδιο νόμου «Κύρωση της Τροποποιημένης Συμφωνίας Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον τομέα της βιοεπιστήμης (ELIXIR)».

Παραπέμπεται στην αρμόδια Διαρκή Επιτροπή.

Και προχωράμε στην τέταρτη με αριθμό 1081/16-6-2025 επίκαιρη ερώτηση πρώτου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εξωτερικών με θέμα: «Τι θα κάνετε επιτέλους για τα θύματα της Γενοκτονίας στην Γάζα της Παλαιστίνης; Θα στηρίξετε και θα προστατεύσετε την ακτιβιστική ανθρωπιστική αποστολή «March to Gaza» και το «Freedom Flotilla»;».

Κυρία Πρόεδρε, έχετε τον λόγο για την πρωτολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**

Σας ευχαριστώ, κύριε Πρόεδρε.

Θα ξεκινήσω με μια αναφορά οφειλόμενη και θα περάσω αμέσως στην ανάπτυξη της επίκαιρης ερώτησής μου για τη Γάζα, για την Παλαιστίνη και για το «March to Gaza».

Εχθές εδώ στην Ολομέλεια της Βουλής εκτοξεύθηκε από τον Βουλευτή της Νέας Δημοκρατίας Μαρκόπουλο προς εμένα η απειλή «Σου το έχω ξαναπεί. Θα φας το κεφάλι σου». Το καταγράφω στα Πρακτικά. Αναμένω τη διαγραφή του Βουλευτή και αναμένω να πράξει ο Πρόεδρος της Βουλής τα δέοντα γι’ αυτήν την ευθεία εκτόξευση απειλής.

Και βεβαίως αναμένω αυτή η διαγραφή και τα δέοντα να είναι πραγματικά και όχι προσχηματικά, όπως η διαγραφή Αυγενάκη που επανήλθε και τώρα διώκεται για τον ΟΠΕΚΕΠΕ και όπως η διαγραφή Κυριαζίδη που πριν από λίγο τον διαγραμμένο Βουλευτή που μου είπε «Κάνε κανένα παιδί ή αλλιώς υιοθέτησε» ο κ. Τσάφος τον ευχαρίστησε που τον προσκάλεσε στη Δράμα και είπε «Ευχαριστώ και αποδέχομαι την πρόσκληση».

Αυτά, κύριε Πρόεδρε, έπρεπε να καταγραφούν κι έρχομαι στην επίκαιρη ερώτηση.

Κύριε Υπουργέ, βεβαίως η ελληνική αποστολή «March to Gaza» βρέθηκε στην Αίγυπτο τις προηγούμενες ημέρες, όπως και η συνολική αποστολή, μια διεθνής πρωτοβουλία ανθρωπιστική και ειρηνική και ειρηνιστική, προκειμένου να πράξει αυτά τα οποία δεν έχουν κάνει οι κυβερνήσεις, να εκδηλώσει δηλαδή έμπρακτη αλληλεγγύη προς τον παλαιστινιακό λαό που δοκιμάζεται, που εξοντώνεται, που εξολοθρεύεται και που η συντεταγμένη και απολύτως οργανωμένη πολιτική του κράτους του Ισραήλ έχει ως στόχο την εξόντωση, εξάλειψη και εξαφάνισή του. Αυτό είναι ο ορισμός της γενοκτονίας .

Όπως γνωρίζετε, έχει ξεσηκωθεί το σύμπαν, καλλιτέχνες, διανοούμενοι, άνθρωποι του πνεύματος, αλλά και κυβερνήσεις δυτικών κρατών, ο Καναδάς, το Ηνωμένο Βασίλειο, η Ισπανία, η Γαλλία, μια σειρά από χώρες με τις οποίες η Ελλάδα έχει και συνεννόηση και συμμαχία, όπως λέγεται, έχουν προχωρήσει σε καταδίκες του κράτους του Ισραήλ, έχουν προχωρήσει και σε αυστηρά μέτρα σε βάρος του κράτους του Ισραήλ, έχουν δηλαδή αρχίσει να αποστασιοποιούνται και να μεταβάλουν στάση σε σχέση με την προηγούμενη πολιτική τους, που δυστυχώς παραμένει πολιτική της Ελληνικής Κυβέρνησης, μια πολιτική που κάνει τα στραβά μάτια. Και κάνει τα στραβά μάτια σε διεθνή εγκλήματα και μάλιστα εγκλήματα κατά των πιο ευάλωτων ανθρώπων που είναι οι άμαχοι και των ακόμα πιο ευάλωτων και των πιο ανυπεράσπιστων ανθρώπων που είναι τα παιδιά.

Γνωρίζετε -σας έχω ενημερώσει και προσωπικά, διότι είναι αλήθεια αυτό που είπατε προηγουμένως, και ενημερώνετε τους πολιτικούς αρχηγούς και επιδιώκετε την ενημέρωση- ότι και εγώ πάντοτε προσέρχομαι σε αυτές τις συναντήσεις και στο Συμβούλιο Εξωτερικής Πολιτικής και στις συναντήσεις που προκαλείτε ως Υπουργός Εξωτερικών για την ενημέρωση των πολιτικών αρχηγών. (XS)

Σας έχω ενημερώσει ότι υπάρχει καταγεγραμμένη, στοιχειοθετημένη στοχοποίηση παιδιών, παιδιά-θύματα τα οποία βρίσκονται πυροβολημένα στο κεφάλι ή στην καρδιά από ελεύθερους σκοπευτές, συγκεκριμένες πολιτικές με drones, τα οποία ουσιαστικά παραπλανούν και παρασύρουν αμάχους να βγουν από θέσεις ασφάλειας και στη συνέχεια τους επιτίθενται και τους διαμελίζουν.

Είναι ένα διαρκές διεθνές έγκλημα που διαπράττεται μπροστά στα μάτια της ανθρωπότητας και το ζητούμενο και αυτό που ρωτάω είναι: Τι κάνει η Ελληνική Κυβέρνηση; Ειδικότερα, τι κάνει και τι θα κάνει, σε σχέση με αυτό που συμβαίνει αυτή τη στιγμή και είναι εξαιρετικά συγκινητικό; Απλοί άνθρωποι που δεν αντέχουν να μένουν άπρακτοι και αδρανείς, παίρνουν τα πράγματα στα χέρια τους και προσπαθούν να φτάσουν με τα πόδια, με ιστιοφόρα, όπως είναι τα πλοία «Freedom Flotilla» και το «Conscience», το οποίο βομβαρδίστηκε από drones. Παρακαλώ να με ενημερώσετε αν υπάρχει γνώση και εμπλοκή της Ελληνικής Κυβέρνησης για την επίθεση από drones στο ιστιοφόρο «Conscience», στο οποίο υπήρχε και Έλληνας πολίτης και μάλιστα Καθηγητής Πανεπιστημίου, ο κ. Τάκης Πολίτης.

Το δε «Madeleine» με δώδεκα ακτιβιστές, εκ των οποίων δέκα Ευρωπαίοι πολίτες, πολίτες της Ευρωπαϊκής Ένωσης, δέχθηκε επίθεση πειρατική, συνελήφθησαν τα μέλη του, κρατήθηκαν και μάλιστα κρατήθηκε Ευρωβουλευτής, η κ. Ρίμα Χασάν. Ευρωβουλευτής, μέλος του Ευρωπαϊκού Κοινοβουλίου, κρατήθηκε από τις αρχές του Ισραήλ.

Αυτά, καταλαβαίνετε, ότι δεν είναι πράγματα, στα οποία μπορεί να κάνει τα στραβά μάτια καμία κυβέρνηση, όχι μόνον η Ελληνική Κυβέρνηση. Ξέρετε πολύ καλά ότι σας τα έχω θέσει ξανά και ξανά. Ξέρετε πολύ καλά ότι η Πλεύση Ελευθερίας στήριξε με όλους τους τρόπους την πρωτοβουλία «March to Gaza».

Η Βουλευτίνα μας, η Τζώρτζια Κεφαλά που είναι δίπλα μου, βρέθηκε στην Αίγυπτο και πήρε μέρος σε αυτή την ακτιβιστική πρωτοβουλία και κινδύνευσε, διότι στοχοποιήθηκαν οι πολίτες και οι συμμετέχοντες από τις αιγυπτιακές αρχές και από την αιγυπτιακή αστυνομία και εμποδίστηκαν να φέρουν την ανθρωπιστική βοήθεια προς τους αποκλεισμένους Παλαιστινίους που λιμοκτονούν, εξοντώνονται διά του λιμού. Διότι δεν έχει περάσει ανθρωπιστική βοήθεια στη Γάζα, δεν έχει περάσει δηλαδή αποστολή με τρόφιμα, νερό, βρεφικό γάλα, βρεφικές τροφές και απαραίτητα είδη υγειονομικής κάλυψης, φάρμακα, από τις 2 Μάρτιου. Είναι τρεισήμισι μήνες! Αυτό δεν είναι κάτι που θα εξαλειφθεί.

Έχετε δει και έχουμε δει όλοι τις εικόνες των σκελετωμένων ανθρώπων στην Αθήνα της κατοχής. Έχουμε δει όλοι τις εικόνες των σκελετωμένων ανθρώπων στα στρατόπεδα συγκέντρωσης των ναζί. Και βλέπουμε όλοι και παρακολουθούμε τι είναι αυτό που συμβαίνει στη Γάζα και στην Παλαιστίνη.

Από τον Νοέμβριο του 2024 υπάρχει διεθνές ένταλμα σύλληψης σε βάρος του Νετανιάχου, με τον οποίο εξακολουθεί να επικοινωνεί ο Πρωθυπουργός σαν να είναι φιλαράκια. Αυτό είναι ανατριχιαστικό. Είναι ανατριχιαστικό! Φανταστείτε να επικοινωνούσε ο Πρωθυπουργός της χώρας με τον Χίτλερ.

Υπάρχει ένταλμα σύλληψης του Διεθνούς Ποινικού Δικαστηρίου που για να βγει, ο Εισαγγελέας του Διεθνούς Ποινικού Δικαστηρίου δήλωσε ότι δέχθηκε απειλές από κυβερνήσεις δυτικών κρατών. Τα γνωρίζετε αυτά και είναι φοβερά.

Επίσης, γνωρίζετε ότι οι πρώτες δηλώσεις που έκανε ο κ. Μαρινάκης –δηλαδή ο Κυβερνητικός Εκπρόσωπος- για ένταλμα σύλληψης του Διεθνούς Ποινικού Δικαστηρίου ήταν «Δεν βοηθάνε αυτές οι αποφάσεις.». Αν είναι δυνατόν! Η απόφαση του Διεθνούς Ποινικού Δικαστηρίου να διώξει διεθνή εγκλήματα, εγκλήματα κατά της ανθρωπότητας και εγκλήματα πολέμου αντιμετωπίστηκε με το «Δεν βοηθάνε αυτές οι αποφάσεις.».

Η κ. Παπαδοπούλου, επίσης, είχε πει κάτι ανάλογο. Βεβαίως, εσείς σε συνάντηση ενημέρωσης με διαβεβαιώσατε για το αντίθετο, αλλά εξακολουθεί αυτή τη στιγμή η εξωτερική πολιτική της Ελλάδας, όπως διαμορφώνεται έμπρακτα, να είναι πολιτική υπόθαλψης ενός καταζητούμενου για διεθνή εγκλήματα.

Θα σας θέσω ευθέως το ερώτημα, διότι διαρκούσης της πρωτοβουλίας «March to Gaza» δημοσιεύθηκε φωτογραφία του πρωθυπουργικού αεροσκάφους του Ισραήλ να βρίσκεται στο «Ελευθέριος Βενιζέλος». Αυτό είναι πράξη υπόθαλψης καταζητούμενου εγκληματία. Δεν γνωρίζω αν έχετε προβεί σε κάποια διάψευση, επιβεβαίωση ή τοποθέτηση σε σχέση με αυτό το γεγονός και θα σας παρακαλούσα να το κάνετε.

**ΠΡΟΕΔΡΕΥΩΝ (Αθανάσιος Μπούρας):**  Με αυτό κλείστε την πρωτολογία σας. Έχετε και δευτερολογία.

 **ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως, με δύο φράσεις σύντομες θα κλείσω.

Τέλος, κύριε Υπουργέ, θα ήθελα να σας πω και το εξής, γιατί έγινε πολύς ντόρος για τη δήλωσή σας στο Mega: «Δεν είμαι φιλο-Ισραηλινός δεν είμαι φιλο-Παλαιστίνιος. Είμαι φιλέλληνας.». Ξέρετε η Πλεύση Ελευθερίας έχει ιδρυθεί στις 19 Απριλίου του 2016. Είναι η Παγκόσμια Ημέρα του Φιλελληνισμού και της Διεθνούς Αλληλεγγύης. Είναι η μέρα του θανάτου του Λόρδου Βύρωνα. Ο φιλελληνισμός ιστορικά είναι ταυτισμένος με τη διεθνή αλληλεγγύη και η προσωπικότητα του Λόρδου Βύρωνα ήταν ακριβώς η ενσάρκωση αυτής της διεθνούς αλληλεγγύης, ενός ανθρώπου που δεν ήταν Έλληνας και έδωσε τη ζωή του μαχόμενος στο πλευρό των Ελλήνων και των Μεσολογγιτών και των αποκλεισμένων Μεσολογγιτών, όπως είναι αποκλεισμένοι οι κάτοικοι της Γάζας.

Άρα, θα σας πω –σε έναν εντελώς διαφορετικό τόνο από την κριτική που δεχθήκατε για το «φιλέλληνας»- ότι φιλέλληνας θα πει στο πλευρό των αμάχων, στο πλευρό των θυμάτων, στην πλευρά της διεθνούς αλληλεγγύης και φιλέλληνας αυτή τη στιγμή σημαίνει με τους Παλαιστινίους. Περιμένουμε ποια είναι αυτή η αποτύπωση αυτού του φιλελληνισμού.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κυρία Πρόεδρε.

Κύριε Υπουργέ, έχετε τον λόγο και εσείς, με την άνεσή σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Ευχαριστώ για την επίκαιρη ερώτηση, κυρία Πρόεδρε.

Προκαταβολικά να πω ότι δυστυχώς την επόμενη εβδομάδα θα βρίσκομαι στο Συμβούλιο Εξωτερικών Υποθέσεων στις Βρυξέλλες και στη συνέχεια στη Χάγη για τη Διάσκεψη του ΝΑΤΟ, οπότε δεν θα είμαι εδώ για να απαντήσω στην επίκαιρη ερώτηση του κ. Καζαμία. Αν θέλετε να την αποσύρετε και να την επαναφέρετε για τη μεθεπόμενη εβδομάδα, διαφορετικά θα απαντηθεί από Υφυπουργό.

Κυρία Πρόεδρε, θέσατε πολλά ζητήματα και θα προσπαθήσω να τα σταχυολογήσω. Εάν παραλείψω κάποιο, παρακαλώ να τα επαναφέρετε στην δευτερολογία σας.

Το πρώτο που αποτελεί το βασικό αντικείμενο της επίκαιρης ερώτησης είναι το τι έχουμε κάνει για τη χειμαζόμενη Παλαιστίνη, για τον παλαιστινιακό λαό. Θεωρείτε προφανώς, ότι αυτό το οποίο έχουμε πράξει δεν είναι αρκετό. Η πραγματικότητα είναι ότι αυτή τη στιγμή ο παλαιστινιακός λαός βρίσκεται σε μια πραγματική δίνη. Έχουμε μια σοβαρότατη ανθρωπιστική κρίση, την οποία όλοι οφείλουμε να διαχειριστούμε.

Να σας πω όμως -και το λέω αυτό με απόλυτη ειλικρίνεια- ότι η στάση του Υπουργείου Εξωτερικών στο ζήτημα αυτό ήταν απολύτως στάση αρχής, εμφορούμενη από τις αρχές του ανθρωπισμού. Θέλω να σας πω συγκεκριμένα ζητήματα, επειδή μου είπατε ότι δεν θεωρείτε επαρκή μόνο τα όσα πράττουμε σε επίπεδο διακήρυξης, αν και οι χώρες στις οποίες αναφερθήκατε και εκείνες οι χώρες σε επίπεδο διακήρυξης είναι. Ξέρετε, πολλές φορές στην εξωτερική πολιτική τα σύμβολα είναι ακόμη μεγαλύτερα και ισχυρότερα της πράξης.

Θέλω, όμως, να σας πω, επειδή αναφερθήκατε και στη θητεία μας στο Συμβούλιο Ασφαλείας, τι πράξαμε εμείς. Εντός του Μαΐου και της Προεδρίας στο Συμβούλιο Ασφαλείας είχαμε τρεις συνεδριάσεις τις οποίες προκάλεσε η Ελλάδα, οι οποίες αφορούσαν άμεσα ή έμμεσα το δράμα της Παλαιστίνης. Στις 13 Μαΐου, στις 21 Μαΐου και στις 28 Μαΐου. Δεν έχει υπάρξει άλλη Προεδρία να έχει θέσει τρεις συνεδριάσεις για το συγκεκριμένο ζήτημα.

Στις 21 Μαΐου, κυρία Πρόεδρε, με πρωτοβουλία της Ελλάδας συντάχθηκε ένα κείμενο για την προστασία των αμάχων σε καιρό πολέμου, με ιδιαίτερη αναφορά στο ζήτημα της Γάζας και στην προστασία των ευάλωτων, μεταξύ των οποίων των ανθρωπιστικών αποστολών και των δημοσιογράφων. Το κείμενο αυτό, το οποίο κατά την άποψή μου είναι πολύ μεγάλης σημασίας σε επίπεδο διεθνούς ανθρωπιστικού δικαίου, το επέσπευσε η Ελλάδα και το συνυπέγραψαν ογδόντα χώρες. Είναι το κείμενο εκείνο το οποίο αποτελεί σήμερα σημείο αναφοράς και για τους ίδιους τους Παλαιστινίους. Το συνυπέγραψε και η ίδια η Παλαιστινιακή Αρχή και βεβαίως, η Ευρωπαϊκή Ένωση.

Παράλληλα, έχουμε στηρίξει την Παλαιστίνη σε όλα όσα έχει υποβάλει στο πλαίσιο και του Οργανισμού Ηνωμένων Εθνών. Συνηγορήσαμε στην αναβάθμιση της θέσης της Παλαιστινιακής Αρχής. Η Ελλάδα είναι από τις χώρες που στηρίζει έμπρακτα την Παλαιστινιακή Αρχή. Θέλω να σας πω ότι είμαστε μεταξύ των χωρών, οι οποίες επέσπευσαν την εκροή, την εκταμίευση οικονομικής στήριξης για την Παλαιστινιακή Αρχή της τάξεως του ενός 1,6 δισεκατομμυρίων ευρώ. Στηρίξαμε και την UNRWA, τη Διεθνή Ανθρωπιστική Αποστολή, ενόσω άλλα κράτη της Ευρωπαϊκής Ένωσης έχουν διακόψει τελείως την ανθρωπιστική βοήθεια.

Επιπλέον απτά πράγματα στα οποία θα αναφερθώ: Έχουμε στηρίξει ανθρωπιστικές οργανώσεις μέσα στη Γάζα. Την UNICEF, τον ΠΟΥ, την UNRWA, ιδρύματα τα οποία αυτή τη στιγμή έχουν την έδρα στην δυτική όχθη. Έχουμε χρηματοδοτήσει τη Μονή του Αγίου Πορφυρίου, όπου κατέφυγαν χειμαζόμενοι Παλαιστίνιοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχει γίνει επίθεση στη Μονή αυτή.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σωστά. Είχε υπάρξει μια επίθεση παραπλεύρως της Μονής. Εμείς στηρίξαμε οικονομικά, διότι κατέφυγαν εντός της Μονής πληθυσμοί για να προφυλαχθούν από τις επιθέσεις.

Έχουμε στηρίξει απτά με ανθρωπιστικό φορτίο σημαντικό τις επιχειρήσεις στην Ιορδανία και στην Αίγυπτο. Δεν χρειάζεται να αναφερθώ στα ποσά και στα μεγέθη, αλλά το έχουμε κάνει σε μεγάλη κλίμακα. Έχουμε μεταφέρει Παλαιστινίους από την Γάζα στην Ελλάδα, όσους είχαν δικαίωμα παραμονής στην Ελλάδα, με οργανωμένες επιχειρήσεις μεταφορά. Και με πρωτοβουλία της Ελλάδας, ήταν δική μου πρωτοβουλία στο Συμβούλιο Εξωτερικών Υποθέσεων, η Ελλάδα και άλλα κράτη, αλλά η Ελλάδα πρωτοστάτησε σε αυτό, υποδέχθηκε έναν μικρό αλλά συμβολικά πολύ σημαντικό αριθμό παιδιών τραυματισμένων από τη Γάζα, τα οποία σήμερα περιθάλπονται σε ελληνικά νοσοκομεία.

Επίσης, προς τιμήν της η Βουλή των Ελλήνων έχει αναδεχθεί έναν μεγαλύτερο αριθμό παιδιών που θα έρθουν το αμέσως επόμενο διάστημα, για να συμβάλλουμε με όποιον τρόπο μπορούμε και εμείς έμπρακτα -και όχι μόνο με δηλώσεις- να βοηθηθεί ο παλαιστινιακός λαός.

Θέλω ειδικώς να πω για τα ζητήματα της «Flotilla» και του «March to Gaza» ότι δεν θα ήταν δυνατόν, κυρία Πρόεδρε, να επιβάλλουμε εμείς σε ένα ξένο κράτος τους όρους υπό τους οποίους γίνονται ανθρωπιστικές δράσεις, γίνονται συναθροίσεις, πορείες. Αντιλαμβάνεστε ότι αυτό ανήκει στην κυριαρχία του κράτους.

Εκείνο το οποίο οφείλουμε να επιβάλουμε είναι να τηρούνται οι βασικές ανθρωπιστικές αρχές και τα οικουμενικά ανθρώπινα δικαιώματα και το πράξαμε, ιδίως στο «March to Gaza», έχοντας ο ίδιος επικοινωνία με τον Αιγύπτιο ομόλογό μου. Είχαμε και εμείς πολλαπλές επικοινωνίες για το ζήτημα αυτό, όπως και με άλλους πολιτικούς αρχηγούς που είχα την τιμή να ακούσω εκείνες τις ημέρες. Επίσης, ειδικά για το ζήτημα του «Freedom Flotilla» με ελληνική πρωτοβουλία αναλάβαμε, σε συνεργασία με την Frontex, αριθμό ανθρώπων ο οποίος βρέθηκε στο πλοίο και χρειαζόταν απεγκλωβισμό. Άρα αυτή τη στιγμή αισθάνομαι ότι αποδίδουμε έμπρακτα τη στήριξή μας στον παλαιστινιακό λαό.

Θέλω να αναφερθώ σε δύο ακόμη ζητήματα. Το ένα έχει να κάνει με το ζήτημα του κρατικού αεροσκάφους. Δεν πρόκειται για το αεροσκάφος του Πρωθυπουργού. Είναι το κρατικό αεροσκάφος του Ισραήλ, το οποίο επειδή είχε αποκλειστεί, όπως γνωρίζετε, το αεροδρόμιο του Τελ Αβίβ, πέταξε για να επιστρέψει στην Ελλάδα τον Πρέσβη του Ισραήλ στην Αθήνα. Οπότε βρέθηκε εδώ. Βεβαίως, όπως αντιλαμβάνεστε, δεν ήταν ο Πρωθυπουργός του Ισραήλ, οπότε δεν τίθεται θέμα υπόθαλψης εγκληματία.

Για να κλείσω με το θέμα του «φιλέλληνα», που αναφερθήκατε, θέλω να πω το εξής. Πραγματικά, είναι μεγάλη η απογοήτευση ενός ανθρώπου, ο οποίος αυτή τη στιγμή βρίσκεται να υπηρετεί τα κοινά, όταν υφίσταται τέτοιου τύπου επιθέσεις. Σε εκείνους οι οποίοι, κυρία Πρόεδρε, με χαρακτηρίζουν διαρκώς ως ανθέλληνα -αρκεί να διαβάσετε την οποιαδήποτε εφημερίδα που κυκλοφορεί ή τα διαδικτυακά sites, για να δείτε τους χαρακτηρισμούς που μου αποδίδουν και ενοχλήθηκαν για τον χαρακτηρισμό ως φιλέλληνας- εγώ θέλω να πω ότι είμαι και Έλληνας, αλλά αγαπώ την πατρίδα μου και αυτό θα πράξω πάντοτε.

Έχω, όμως, μία μικρή διαφωνία, κυρία Πρόεδρε, στο ότι αυτή τη στιγμή ο φιλελληνισμός ταυτίζεται με το να είμαστε φιλοπαλαιστίνιοι. Εμείς εκείνο το οποίο είμαστε είναι το εξής: Είμαστε υπέρ των αρχών του ανθρωπισμού -έκανα ένα ανθολόγιο των δράσεων που έχουμε αναλάβει για την υποστήριξη του παλαιστινιακού λαού- και θα συνεχίσουμε να το πράττουμε.

Και κάτι τελευταίο θα μου επιτρέψετε, με κάθε σεβασμό. Η αναλογία με τον Χίτλερ αισθάνομαι ότι δεν ήταν επιτυχής και θα παρακαλούσα ει δυνατόν να ανακληθεί. Αντιλαμβανόμενοι όλοι ότι για έναν λαό που έχει υποφέρει από ένα ολοκαύτωμα στον Β΄ Παγκόσμιο Πόλεμο, καλό θα ήταν να επιδεικνύουμε μεγαλύτερη ευαισθησία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Κυρία Πρόεδρε, κυρία Κωνσταντοπούλου, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, σας ευχαριστώ.

Θα ξεκινήσω από το τελευταίο. Δεν είναι ο κ. Νετανιάχου ο λαός των Εβραίων. Αλίμονο. Μάλιστα, θα έλεγα ότι ο Νετανιάχου, ακριβώς επειδή εκπροσωπεί τον σιωνισμό, δηλαδή την σύγχρονη αναλογία του ναζισμού, της θεωρίας της ανωτερότητας και της επιδίωξης της εξάλειψης του άλλου που περιγράφεται σαν το κακό, είναι η απόλυτη αναλογία του Χίτλερ σήμερα.

Μου έφεραν οι συνεργάτες μου -και θα το καταθέσω στα Πρακτικά- μία δήλωση του Νετανιάχου του έτους 2015. Είναι από την Deutsche Welle το δημοσίευμα. Εμφανίζεται ο Νετανιάχου -δεν ξέρω αν αυτό με τις γνωστές πρακτικές των μίντια που εξαλείφουν ό,τι δεν πρέπει να διακινείται-, πάντως ο Νετανιάχου εδώ φαίνεται ότι στο Βερολίνο, τιμώντας ενώπιον του Παγκόσμιου Σιωνιστικού Συνεδρίου στην Ιερουσαλήμ, ο Ισραηλινός Πρωθυπουργός, δηλαδή ο Νετανιάχου, ισχυρίστηκε ότι ο Αδόλφος Χίτλερ δεν επεδίωκε αρχικά να εξοντώσει τους Εβραίους, αλλά να τους απελάσει.

Το καταθέτω στα Πρακτικά και νομίζω ότι καλό είναι να ξέρει η Ελληνική Κυβέρνηση με ποιον εναγκαλίζεται, τι είναι ο Νετανιάχου.

(Στο σημείο αυτό η Πρόεδρος της Πλεύσης Ελευθερίας Βουλευτής κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βεβαίως, ξέρει, όταν βλέπει τι επιφυλάσσει ο Νετανιάχου στους Παλαιστινίους, τι εξοντωτικές, εξουθενωτικές, απάνθρωπες, κακουργηματικές και εγκληματικές πολιτικές έχει χαράξει.

Και βεβαίως, έχω καλέσει τον κ. Μητσοτάκη να απαντήσει. Το ξέρετε, γιατί εσείς έρχεστε πάντα να απαντάτε. Σε αυτή την ερώτηση. Με ενημερώσατε ότι δεν μπορούσατε να απαντήσετε εγκαίρως και γι’ αυτό επανυποβλήθηκε. Στον κ. Μητσοτάκη για το θέμα του εναγκαλισμού με τον Νετανιάχου, νομίζω ότι έχω καταθέσει είκοσι δύο ή είκοσι τρεις επίκαιρες ερωτήσεις, από τις 23 Οκτωβρίου του 2023, όταν πήγε για μια ώρα στο Ισραήλ, μόλις ξεκίνησε η αναβάθμιση των διεθνών εγκλημάτων και αυτή η φάση της γενοκτονίας, που έχει οδηγήσει πια σε πάνω από εξήντα χιλιάδες νεκρούς αμάχους, αν συνυπολογίσουμε τους αγνοουμένους, πάνω από πενήντα πέντε χιλιάδες, αν αναφερθούμε στους επιβεβαιωμένους νεκρούς και πάνω από δεκαεπτάμισι χιλιάδες νεκρά παιδιά.

Αν αυτό δεν είναι γενοκτονία, τι είναι; Και θα μου επιτρέψετε να πω, επειδή είναι η ειδίκευσή μου το διεθνές ποινικό δίκαιο -και το γνωρίζετε- ότι κατά τις αποφάσεις των διεθνών ποινικών…

Συμβαίνει κάτι αστείο, κύριε Μπαγιώκο; Συμβαίνει κάτι αστείο; Δεν καταλαβαίνω πώς γελάτε την ώρα που μιλάμε για τα θύματα. Απευθύνομαι στον Γενικό Γραμματέα της Βουλής. Έχει ξεκαρδιστεί.

Κύριε Υπουργέ, δεν ξέρω πραγματικά πού ζούμε. Που ζούμε; Μιλάω για δεκαεπτάμισι χιλιάδες νεκρά παιδιά και γελάτε; Δεν καταλαβαίνω πραγματικά πού έχει φτάσει αυτή η απανθρωπιά!

Κύριε Υπουργέ, όπως ξέρετε, κατά τις αποφάσεις των διεθνών ποινικών δικαστηρίων και των ad hoc δικαστηρίων, γενοκτονία κρίνεται ότι διαπράττεται ακόμη και με πάρα πολύ λιγότερα θύματα. Και εδώ μιλάμε για περισσότερους από εξήντα χιλιάδες αμάχους αθώους ανθρώπους.

Και αυτό που μου έκανε εντύπωση στις απαντήσεις σας και μου κάνει μεγάλη εντύπωση και στη στάση σας είναι ότι απολογητικά αναφέρεστε σε ενέργειες ανθρωπιστικού περιγράμματος, χωρίς να καταδικάζετε το έγκλημα.

Ο κ. Μητσοτάκης είχε πει στον κ. Νετανιάχου στις 23 Οκτωβρίου του 2023 ότι «έρχομαι εδώ όχι μόνο ως σύμμαχος, αλλά ως πραγματικός φίλος, I come here not just as an ally, but as a true friend», την ώρα που ξεκινούσε αυτή η φάση της γενοκτονίας και του είπε, επίσης: «Whatever happens happens without too much of the humanitarian cost, ό,τι είναι να γίνει ας γίνει χωρίς υπερβολικό ανθρωπιστικό κόστος». Αυτό είναι έμπρακτη υποστήριξη των εγκλημάτων και από τότε μέχρι σήμερα δεν έχει αποστεί η Ελληνική Κυβέρνηση από μια στάση η οποία καλύπτει και συγκαλύπτει τα εγκλήματα του Ισραήλ.

Η Φραντσέσκα Αλμπανέζε, η ειδική εντεταλμένη του ΟΗΕ για τα θέματα της Παλαιστίνης, έχει γυρίσει τον κόσμο και έχει βγάλει πραγματικά το λαρύγγι της η γυναίκα αυτή να εξηγεί ότι αυτό που έκαναν οι ακτιβιστές στο Freedom Flotilla, το «March to Gaza» έπρεπε να το κάνει το Πολεμικό Ναυτικό όλων των κρατών-μελών του ΟΗΕ. Δηλαδή, να σπάσει το εμπάργκο και να φέρει την ανθρωπιστική βοήθεια, γιατί αυτή είναι η διεθνής υποχρέωση των κρατών-μελών του ΟΗΕ.

Ο ΟΗΕ βασίστηκε πάνω στη δέσμευση της ανθρωπότητας «ποτέ ξανά», ποτέ ξανά πόλεμος, ποτέ ξανά γενοκτονία, ποτέ ξανά εγκλήματα κατά της ανθρωπότητας, ποτέ ξανά εγκλήματα πολέμου. Και γνωρίζετε πάρα πολύ καλά ότι, με βάση τον ιδρυτικό χάρτη, τον Καταστατικό Χάρτη του ΟΗΕ και το Κεφάλαιο 7 των ειδικών αρμοδιοτήτων του Συμβουλίου Ασφαλείας του ΟΗΕ, στο οποίο ανήκει η Ελλάδα από 1-1-2025, ως μη μόνιμο μέλος, υπάρχουν υποχρεώσεις οι οποίες υπερβαίνουν τις διακηρύξεις και πολύ σωστά προηγουμένως διακρίνατε τις διακηρύξεις από τις πράξεις.

Εγώ, λοιπόν, βλέπω ότι την ημέρα που ο ΟΗΕ και ο Αντόνιο Γκουτέρες, ο Γενικός Γραμματέας του ΟΗΕ, ήχησε παγκόσμιο συναγερμό και είπε ότι τις επόμενες σαράντα οκτώ ώρες δεκατέσσερις χιλιάδες παιδιά κινδυνεύουν να πεθάνουν, τις ημέρες αυτές που ήχησε τον συναγερμό, ο κ. Μητσοτάκης πήγε στο Συμβούλιο Ασφαλείας του ΟΗΕ και προέδρευσε και αντί να αναφερθεί στο θέμα για το οποίο ήχησε συναγερμό ο ΟΗΕ, αναφέρθηκε σε άλλο θέμα, στην ασφάλεια της ναυσιπλοΐας.

Και μολονότι και για την ασφάλεια της ναυσιπλοΐας υπάρχουν εγκλήματα του κράτους του Ισραήλ και είχε γίνει η επίθεση με drones στο σκάφος Conscience, ο κ. Μητσοτάκης δεν είπε τίποτε για αυτό, που είναι επίσης έγκλημα πολέμου. Είναι επίθεση κατά αμάχων και μάλιστα, κατά ανθρωπιστικής αποστολής. Δεν είπε τίποτα ο Πρωθυπουργός της χώρας και αυτό είναι πράξη συγκάλυψης.

Όσον αφορά στην Ελλάδα και εσάς, με πρωτοβουλία σας την άλλη μέρα έγινε το εξής. Και θα με συγχωρήσετε, αλλά φυσικά, αυτό δεν ενέχει αμφισβήτηση για τη δράση σας ως Υπουργού Εξωτερικών, αλλά, όταν υπάρχει Πρωθυπουργός εκεί και ο Πρωθυπουργός μιλάει για την ασφάλεια της ναυσιπλοΐας -άλλα λόγια να αγαπιόμαστε, δηλαδή- και το θέμα της Γάζας μπαίνει σε επίπεδο Υπουργού, είναι ηθελημένη υποβάθμιση και το γνωρίζετε.

Επίσης, γνωρίζετε ότι τα μέσα ενημέρωσης στην Ελλάδα και η ΕΡΤ προέβαλαν κατ’ εξοχήν τα θέματα ασφάλειας της ναυσιπλοΐας, χωρίς αναφορά στον βομβαρδισμό από drones του σκάφους Conscience, με Έλληνα πολίτη μέσα, τον κ. Τάκη Πολίτη, που είναι συνάδελφός σας, είναι καθηγητής. Και το κατήγγειλε και δεν υπήρξε λέξη από τον κ. Μητσοτάκη. Και η ΕΡΤ, όταν γίνονταν τα συλλαλητήρια για τα Τέμπη, προέβαλλε την ανάρτηση Μητσοτάκη. Όταν γινόταν αυτή η έκκληση του ΟΗΕ για τη Γάζα και την Παλαιστίνη, προέβαλλε την ομιλία του Μητσοτάκη για τη ναυσιπλοΐα.

Αυτά, λοιπόν, όλα θα μου επιτρέψετε να πω ότι δεν είναι τυχαία, αλλά δεν μπορεί να μείνουν και αναπάντητα. Και θα ήθελα να επισημάνω ότι, δυστυχώς, βλέπουμε ότι γίνεται πολύς λόγος για το κομμάτι της πίστης στην πατρίδα και τη δημοκρατία. Και είναι ένα κομμάτι στο οποίο έχω πολύ μεγάλη ευαισθησία.

Την εξωτερική πολιτική, κύριε Υπουργέ, όπως παρατηρούμε, δεν την ασκείτε μόνο εσείς. Την ασκεί ο κ. Μητσοτάκης που κάνει αυτά που κάνει και αγκαλιάζει τον Νετανιάχου, την ασκεί ο κ. Τσάφος, που ήταν εδώ πριν από λίγο και λέει ότι πρέπει να αναγνωριστεί το ψευδοκράτος, την ασκεί ο κ. Παπασταύρου, που την πρώτη μέρα που ο Νετανιάχου έσπασε την εκεχειρία συνάντησε τον ομόλογό του Υπουργό Ενέργειας του Ισραήλ και τώρα βλέπουμε ότι το Ισραήλ ξεκινάει έναν άλλο πόλεμο με αντικείμενο το κομμάτι της ενέργειας.

Την ασκεί ο κ. Άδωνις Γεωργιάδης που πάει και συναντάει τον ομόλογό του Υπουργό Υγείας του Ισραήλ, όταν το Ισραήλ έχει εξοντώσει γιατρούς, νοσηλευτές και έχει βομβαρδίσει και έχει ισοπέδωσε όλα τα νοσοκομεία.

Έχετε δει τις μαρτυρίες των Ευρωπαίων και Αμερικανών γιατρών που επιστρέφουν από τη Γάζα, οι οποίοι κλαίνε και λένε: «Χειρουργούσαμε παιδιά και ακρωτηριάζαμε παιδιά χωρίς αναισθητικό»; Έχετε δει τις μαρτυρίες τους; Ο Γεωργιάδη, ο αρνητής του ολοκαυτώματος, συνεχάρη το Ισραήλ και είπε: «Και καλά τους κάνανε», που βομβαρδίσανε τα νοσοκομεία.

Συνεπώς, θέλω να πω ότι εδώ υπάρχει μια εμπεδωμένη και εκτεταμένη πολιτική η οποία ενέχει τι; Ενέχει μια πάρα πολύ συντεταγμένη υποβάθμιση και παρασιώπηση των εγκλημάτων του Ισραήλ. Ενέχει μια προσποίηση ότι τα θέματα είναι ανθρωπιστικά μόνον, σαν να αφορούν κάποια ανθρωπιστική καταστροφή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου)

Τα εγκλήματα δεν είναι καταστροφή, είναι εγκλήματα. Όπως για τα Τέμπη κάποιοι λένε «καταστροφή», «τραγωδία», αλλά όχι έγκλημα, έτσι και αυτό που γίνεται στην Παλαιστίνη δεν είναι κάποιο φυσικό φαινόμενο, είναι ανθρωπογενές, είναι ηθελημένο, είναι με δόλο και εν πλήρει γνώσει των συνεπειών εκτυλισσόμενο.

Είναι, επίσης, γεγονός που ενεργοποιεί διεθνείς υποχρεώσεις της χώρας, κύριε Υπουργέ. Η χώρα έχει υποχρέωση να εφαρμόζει το καταστατικό του Διεθνούς Ποινικού Δικαστηρίου. Το Συμβούλιο Ασφαλείας του ΟΗΕ ξέρετε, επίσης, ότι έχει αρμοδιότητα να κάνει αναφορά στο Διεθνές Ποινικό Δικαστήριο για διεθνή εγκλήματα. Τίποτα από αυτά δεν έχει κινητοποιήσει η ελληνική Κυβέρνηση σε όλο αυτό το διάστημα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ολοκληρώνω, και σας ευχαριστώ.

Η στάση, λοιπόν, αρχής προϋποθέτει το εξής. Και καταλαβαίνω ότι μπορεί να είναι δύσκολα τα πράγματα. Μπορεί να είναι δύσκολα τα πράγματα, αλλά οι κορυφαίες αποφάσεις λαμβάνονται στις δυσκολίες. Και η ανθρωπότητα στάθηκε στα πόδια της όταν πολιτικά πρόσωπα και ηγέτες με πραγματική αίσθηση του τι σημαίνει ηγεσία, πήρανε δύσκολες αποφάσεις.

Εδώ, λοιπόν, θα έλεγα ότι η απόφαση την οποία καλείστε να λάβετε ως Κυβέρνηση δεν είναι δύσκολη, γιατί οι δυσκολίες δεν μετριούνται στο αν θα κοπούν κάποια κονδύλια του Ισραήλ. Είναι εύκολη γιατί είναι ακριβώς υπόθεση αρχής. Είμαστε με την ειρήνη, είμαστε με τους ανθρώπους, είμαστε με τα θύματα. Και ξεκάθαρα τα θύματα αυτή τη στιγμή είναι ο παλαιστινιακός λαός. Δεν υπάρχει αμφιβολία. Και με προβληματίζει γιατί αισθανθήκατε ότι πρέπει να το αμφισβητήσετε αυτό λέγοντας: «Δεν ταυτίζεται η φιλελληνισμός με την αλληλεγγύη στον παλαιστινιακό λαό». Είναι ξεκάθαρο ότι ταυτίζεται.

Σας ζητώ, λοιπόν, κύριε Υπουργέ, συγκεκριμένες απαντήσεις. Και κυρίως γιατί, γιατί, μα γιατί ενώ υπάρχει αυτή η δυνατότητα της χώρας, ενώ υπάρχει απόφαση της Βουλής από το 2015 για αναγνώριση του παλαιστινιακού κράτους, ενώ υπάρχει όλη αυτή η κινητοποίηση των πολιτών, των Ελλήνων πολιτών και των Ελληνίδων, αλλά και των πολιτών όλου του κόσμου, γιατί η ελληνική Κυβέρνηση εξακολουθεί να αφίσταται από τις διεθνείς της υποχρεώσεις, αλλά και από την εντολή του ελληνικού λαού;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ, κύριε Πρόεδρε.

Θα αναφερθώ στα ζητήματα που έθεσε η κυρία Πρόεδρος της Πλεύσης Ελευθερίας στη δευτερολογία της, εκκινώντας από το θεμελιώδες. Η Ελλάδα προφανώς και αποδίδει έμφαση στην ανθρωπιστική διάσταση, γιατί στο τέλος της ημέρας το κρίσιμο είναι οι άνθρωποι. Όμως, υπάρχει μία πάρα πολύ συγκεκριμένη πολιτική την οποία υιοθετούμε από την πρώτη ημέρα.

Θέλω να σας θυμίσω, κυρία Πρόεδρε, ότι λίγες ημέρες μετά την 7η Οκτωβρίου του 2023 βρέθηκα εγώ ο ίδιος στο Ομάν και ανακοίνωσα τη θέση της ελληνικής Κυβέρνησης, η οποία έκτοτε υιοθετήθηκε και η οποία είναι πάρα πολύ σαφής: Άμεση διακοπή των εχθροπραξιών, πλήρης και ανεμπόδιστη ροή ανθρωπιστικής βοήθειας, χωρίς όρους επιστροφή των ομήρων -να μην το ξεχνάμε και αυτό, άνθρωποι ως ασπίδα- και εν τέλει λύση η οποία δίδει όραμα στον παλαιστινιακό λαό, λύση των δύο κρατών.

Και θέλω να σας θυμίσω ότι η Ελλάδα ακόμα και σε ανύποπτο χρόνο, και η παρούσα Κυβέρνηση, ήταν μεταξύ εκείνων που επέσπευδαν, μέσω της «Global Alliance», στη λύση των δύο κρατών, στο πλαίσιο μιας δομημένης πολιτικής του Οργανισμού Ηνωμένων Εθνών. Άρα, υπάρχει μια συγκεκριμένη πολιτική.

Εγώ σας ανέπτυξα τις δράσεις σε επίπεδο ανθρωπιστικό, διότι αυτό ήταν το αντικείμενο της επίκαιρης ερώτησης, πλην όμως θέλω να σας πω ότι συνολικά η θέση είναι πάρα πολύ διαυγής. Και θα μου επιτρέψετε να απαντήσω ότι την εξωτερική πολιτική της χώρας την ασκεί ο Υπουργός Εξωτερικών υπό, προφανώς, τις οδηγίες του Πρωθυπουργού και στο πλαίσιο των αποφάσεων του ΚΥΣΕΑ, δεν την ασκεί ο οποιοσδήποτε άλλος.

Άρα, εάν θέλετε να απευθυνθείτε για την εξωτερική πολιτική, παρακαλώ να απευθύνεστε σε εμένα, ειδικά για το ζήτημα της Γενικής Συνέλευσης του Οργανισμού Ηνωμένων Εθνών και ειδικά για το Συμβούλιο Ασφαλείας, που είχαμε, πράγματι, όπως αναφερθήκατε, μια σημαντική εκδήλωση για την ασφάλεια της ναυσιπλοΐας.

Καταρχάς, κυρία Πρόεδρε, δεν θέλω να υποβαθμίζουμε το ζήτημα της ασφάλειας ναυσιπλοΐας, διότι, πέρα από το ζήτημα του μεγέθους του ελληνόκτητου στόλου, υπάρχει και το ζήτημα των Ελλήνων ναυτικών, οι οποίοι βρίσκονται σε μεγάλο κίνδυνο στις θάλασσές μας. Και για αυτόν τον λόγο η Ελλάδα ως ένα κράτος το οποίο ούτως ή άλλως βρίσκεται στην αιχμή του εμπορικού θαλασσίου στόλου, επιλέξαμε να έχουμε ανάμεσα στις άλλες εκδηλώσεις μας και την εκδήλωση για τη θαλάσσια ασφάλεια. Ο κ. Γκουτέρες, ο Γενικός Γραμματέας, συμπαραστάθηκε στη συγκεκριμένη εκδήλωση και μάλιστα τοποθετήθηκε με μια σημαντική και βαρυσήμαντη ομιλία του.

Θέλω να σας θυμίσω ότι η θαλάσσια ασφάλεια κυρίως πλήττεται αυτή τη στιγμή που μιλάμε στην Ερυθρά Θάλασσα από τους Χούθι, οι οποίοι απειλούν και τα ελληνικά πλοία. Ειδικά δε για το ζήτημα των δεκατεσσάρων χιλιάδων παιδιών που απειλούνται, υπήρξε ανασκευή από τον ίδιο τον Οργανισμό Ηνωμένων Εθνών ότι δεν επίκειτο τις επόμενες ημέρες, αλλά είναι ένα ζήτημα που αφορά τον επόμενο χρόνο. Όμως, αυτό δεν έχει καμία σημασία. Σημασία έχει ότι πρέπει να σταματήσει με οποιοδήποτε τίμημα αυτό το οποίο σήμερα συμβαίνει και οδηγεί στους θανάτους αμάχων.

Θα ήθελα να αναφερθώ για μία ακόμη φορά στο ζήτημα των πρωτοβουλιών μας. Ήδη την προηγούμενη Πέμπτη μόλις, υπερψηφίσαμε το ψήφισμα το οποίο αφορούσε την ανθρωπιστική βοήθεια και τη λύση των δύο κρατών στη Γενική Συνέλευση του Οργανισμού Ηνωμένων Εθνών. Η Ελλάδα, μαζί με τις τέσσερις από τις ευρωπαϊκές χώρες του Συμβουλίου Ασφαλείας, ήταν εκείνη η οποία επέσπευσε στο Συμβούλιο Ασφαλείας ανάλογο ψήφισμα τον περασμένο Μάιο, στο πλαίσιο της ελληνικής Προεδρίας.

Και θα ήθελα, κλείνοντας, να κάνω μία αναφορά και στις δικές μας διπλωματικές αποστολές. Γνωρίζω ότι η κυρία Κεφαλά ήταν μεταξύ εκείνων οι οποίοι βρέθηκαν στο «March to Gaza». Και μάλιστα τουλάχιστον νομίζω ότι δεν αμφισβητείται ότι το ελληνικό Υπουργείο Εξωτερικών κατέβαλε μια σημαντική προσπάθεια να μπορέσουμε και να διευκολύνουμε την κυρία Κεφαλά, κυρίως όμως να μην υπάρξει η οποιαδήποτε παραβίαση δικαιωμάτων των Ελλήνων πολιτών οι οποίοι βρέθηκαν εκεί.

Και θα ήθελα με την ευκαιρία αυτή ιδιαιτέρως να ευχαριστήσω τις διπλωματικές μας αποστολές στο Κάιρο, στο Τελ Αβίβ και την Ιερουσαλήμ και για τη διευκόλυνση των Ελλήνων πολιτών, κυρίως όμως για τις επιχειρήσεις απεγκλωβισμού, οι οποίες έγιναν κάτω από εξαιρετικά δύσκολες συνθήκες, σε συνεργασία και με το Γενικό Επιτελείο Εθνικής Άμυνας, έτσι ώστε να μπορέσουν να επιστρέψουν άνθρωποι οι οποίοι βρίσκονται σε κίνδυνο ζωής.

Θέλω να σας διαβεβαιώσω, και ενώπιον της Βουλής των Ελλήνων, ότι η Ελλάδα θα συνεχίσει να έχει μια στάση αρχής. Εμείς θα είμαστε πάντοτε πρωτοπόροι σ' ό,τι αφορά φορά τα ανθρωπιστικά ζητήματα. Θα έχουμε μια συνεκτική εξωτερική πολιτική. Αντιλαμβανόμαστε ότι αυτή τη στιγμή βρισκόμαστε σε μια κρίσιμη φάση.

Σας μεταφέρω τα εξής, διότι τις τελευταίες ημέρες μίλησα με τους υπουργούς εξωτερικών όλης της περιοχής, με όλους τους Άραβες, και έχουμε μια πολύ συγκεκριμένη άποψη για το πού κινούνται τα πράγματα.

Θέλω να σας πω ότι βρίσκεται σε εξέλιξη ένα σχέδιο ειρηνευτικό για τη Γάζα και ελπίζουμε ότι αυτό θα ευδοκιμήσει τις αμέσως επόμενες μέρες. Είναι στα χέρια της Χαμάς το ζήτημα αυτό. Υπάρχει το αραβικό σχέδιο, το οποίο η Ελλάδα το στηρίζει και για την ανασυγκρότηση της Γάζας και θα συνεχίσουμε να θεωρούμε ότι το κρίσιμο αυτή τη στιγμή είναι να σταματήσει η ανθρωπιστική κρίση, να ενεργήσουμε όλοι από κοινού, έτσι ώστε να μπορέσουμε να σταματήσουμε αυτόν τον εφιάλτη, ο οποίος συντελείται και ο οποίος αυτή τη στιγμή, δυστυχώς, φαίνεται να πολλαπλασιάζεται αντί να ηρεμεί λόγω και της κατάστασης που επικρατεί στην ευρύτερη περιοχή με τη σύρραξη μεταξύ του Ιράν και του Ισραήλ και να επανέλθει σε μια εξαιρετικά ευάλωτη περιοχή η ειρήνη και η ευημερία.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 12.16΄ λύεται η συνεδρίαση για τη Δευτέρα 23 Ιουνίου 2025 και ώρα 13.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**